Ε.Π.Ο.Σ. ΦΥΛΗΣ

Εθελοντικός καθαρισμός μονοπατιών του 17ου ορεινού αγώνα «Αρμα Πάρνηθας» & ορεινού ημαμαραθωνίου
2025-10-04
Εθελοντικός καθαρισμός μονοπατιών του 17ου ορεινού αγώνα «Αρμα Πάρνηθας» & ορεινού ημαμαραθωνίου
Σάββατο 04/10
Συνάντηση στην πλατεία Δημαρχείου Χασιάς στις 08:30 και μετακίνηση με οχήματα μέχρι τις Πηγές Κρύας Φυλής για τον εθελοντικό καθαρισμό τμηματικά μονοπατιών απ όπου θα περάσει η διαδρομής του αγώνα δρόμου (Καστρίζα – πηγή Γκούρας – Ντράσιζα – Μαυρόρεμα – Μπόρσι – Ράχη Καραμανλή). Η συντήρηση των τμημάτων των μονοπατιών θα γίνει σταδιακά και σε ημερομηνίες που θα ανακοινώνονται κατά καιρούς. Ο καθαρισμός θα πραγματοποιηθεί με ήπια μέσα (θαμνοκοπτικές ψαλίδες, χειροπρίονα, τσάπες, τσουγκράνες κλπ.). Τυχόν ύπαρξη οχήματος 4Χ4 θα διευκολύνει οργανωτικά την ομάδα.
Εκτιμώμενος χρόνος εργασίας 4 ώρες. Ο Σύλλογος παρέχει τα εργαλεία κι οι εθελοντές πρέπει να έχουν γάντια εργασίας
Η συμμετοχή εθελοντών ανά τρεις εθελοντικούς καθαρισμούς, δώρο μία μονοήμερη εξόρμηση
Απαραίτητη η κράτηση στο σύλλογο

Εύβοια: Ξεροβούνι: Κακκάτσος (1413μ.) – Πορτάρης (1453μ.). Διάσχιση Δίρφυς : Διάσελο – πηγή Κόνισμα – Στρόπωνες
2025-10-05 07:00 - 21:00 (Europe/Athens)
5/10
Εύβοια: Ξεροβούνι: Κακκάτσος (1413μ.) – Πορτάρης (1453μ.). Διάσχιση Δίρφυς : Διάσελο
– πηγή Κόνισμα – Στρόπωνες
Αναχώρηση 07:00 για το διάσελο της Δίρφυς.
Εύκολη πορεία: Η πεζοπορία μας αρχίζει για λίγο σε χωματόδρομο και συνεχίζεται σε
μονοπάτι σε πυκνό και όμορφο δάσος. Συναντάμε την πηγή Τέμπλα αυτή την εποχή δεν
έχει νερό και το μονοπάτι μας κινείται στους πρόποδες των κορυφών του Ξεροβουνίου
ανάμεσα σε μεγάλες φτέρες. Φτάνουμε στην πηγή Κόνισμα με πόσιμο νερό κ μεγάλα
πλατάνια και στη συνέχεια κατηφορίζουμε για τους Στρόπωνες από καθαρό μονοπάτι
διασχίζοντας σε ένα σημείο την άσφαλτο. Η το μονοπάτι συνεχίζεται ανάμεσα σε
καρποφόρα δέντρα, καρυδιές, κερασιές και φτέρες και αρκετά κατηφορικό. Μετά διάσχιση
ενός ξερορέματος, αριστερά μας προσπερνούμε παλιά νεροτριβη και φτάνουμε στο χωριό
Στρόπωνες όπου βρύσες και πλατάνια. Ξεκούραση και φαγητό στο όμορφο χωριό Ω.Π.: 4,30
– 5, Υ.Δ.: +210 – 918, Β.Δ.: 1+ (12χλμ.)
Δύσκολη πορεία: Από το διάσελο Δίρφυς – Ξεροβούνιου, ακολουθούμε για λίγο
χωματόδρομο και στη συνέχεια καλοσημαδεμένο μονοπάτι μέσα στο πυκνό δάσος.
Για περίπου 4 χιλιόμετρα κινούμαστε στη νότια πλαγιά του βουνού, σχεδόν παράλληλα
στην κορυφογραμμή περνώντας, απολαμβάνοντας την εναλλαγή βλάστησης και θέας. Στο
σημείο Κακάτσου (3,7χλμ από την αφετηρία) ξεκινά η απαιτητική ανάβαση, σε εκτεθειμένο
πέρασμα που απαιτεί χρήση χεριών (scramble) και φτάνει μέχρι τα 1413μ. υψόμετρο. Εδώ
είναι απαραίτητο το κράνος, λόγω πιθανής πτώσης πετρών είτε από άλλους ορειβάτες είτε
από ζώα που κινούνται πιο ψηλά.
Ακολουθούμε την κορυφογραμμή περπατώντας ανάμεσα στις δολίνες που μας οδηγεί στην
κορυφή Πορτάρη (1453μ), όπου η πανοραμική θέα προς όλη την Εύβοια αλλά και τη Δίρφυ
αποζημιώνει την προσπάθεια.
Η κατάβαση γίνεται από βραχώδες τερέν εκτός μονοπατιού, ώσπου να συναντήσουμε ξανά
το δασωμένο μονοπάτι. Στη συνέχεια κινούμαστε στο βόρειο τμήμα του βουνού, σχεδόν
παράλληλα με τις κορυφογραμμές, περνώντας από την πηγή Κόνισμα και Τέμπλα, για να
ολοκληρώσουμε την κυκλική μας διαδρομή επιστρέφοντας στο σημείο εκκίνησης. Ω.Π.: 6-7,
Β.Δ.: 3, Υ.Δ.: 850 (15-16χλμ.). Απαραίτητη η χρήση κράνους
Συντονιστής δύσκολης πορείας: Διονύσης Σεμιτέκολος
Συντονιστής εύκολη πορείας: Δημήτρης Ρούσσης.

Ολυμπος: Κόψη Μπαρμπαλά, κορυφές Μπαρμπαλά (1.842μ.) & Μύτικας (2.917μ.).
2025-10-10 08:00 - 2025-10-12 17:00
10–12 Οκτωβρίου
΄Ολυμπος: Κόψη Μπαρμπαλά, κορυφές Μπαρμπαλά (1.842μ.) & Μύτικας (2.917μ.).
Παρασκευή: αναχώρηση στις 16:00 για το χωριό Βροντούς και από εκεί θα μεταφερθούν με αγροτικά στο καταφύγιο Κρεββάτια (1.000 μ.) όπου και θα γίνει η διανυκτέρευση.
Σάββατο: ανάβαση από την κόψη Μπαρμπαλά προς το οροπέδιο των Μουσών, την ωραιότερη ίσως διαδρομή του Ολύμπου, με εξαιρετική θέα στις πλαγιές του και στη θάλασσα. Η διαδρομή κινείται μέχρι την κορυφή Μπαρμπαλά (1.842μ.) σε πυκνό δάσος κωνοφόρων και στη συνέχεια κινείται συνεχώς επάνω στην εντυπωσιακή κόψη με θέα την κόψη Ναούμ, τα «καζάνια» του Ολύμπου αλλά και το κατάφυτο ανατολικό ανάγλυφο του θεϊκού βουνού. Η πορεία καταλήγει στο οροπέδιο των Μουσών όπου η διανυκτέρευση στο καταφύγιο «Γιόσος Αποστολίδης» (2.680 μ.). Ω.Π.: 7-8, Υ.Δ.: 1.680μ., Β.Δ.: 3 Προαιρετική ανάβαση στον Προφήτη Ηλία (2.803μ.). Κυριακή: Πολύ νωρίς το πρωί (με φακούς κεφαλής) ανάβαση από το λούκι στην κορυφή του Ολύμπου, Μύτικας (2.917μ.) (Απαραίτητη χρήση κράνους). Κατάβαση περνώντας από το καταφύγιο Σπήλιος Αγαπητός στη θέση Πριόνια (1.050μ.) Ω.Π.: 5-6, Υ.Δ.: -1.850, Β.Δ.: 3
Συντονιστής : Θοδωρής Ριζόπουλος

Εθελοντικός καθαρισμός μονοπατιών του 17ου ορεινού αγώνα «Αρμα Πάρνηθας» & ορεινού ημαμαραθωνίου
2025-10-11
Εθελοντικός καθαρισμός μονοπατιών του 17ου ορεινού αγώνα «Αρμα Πάρνηθας» & ορεινού ημαμαραθωνίου
Σάββατο 11/10
Συνάντηση στην πλατεία Δημαρχείου Χασιάς στις 08:30 και μετακίνηση με οχήματα μέχρι τις Πηγές Κρύας Φυλής για τον εθελοντικό καθαρισμό τμηματικά μονοπατιών απ όπου θα περάσει η διαδρομής του αγώνα δρόμου (Καστρίζα – πηγή Γκούρας – Ντράσιζα – Μαυρόρεμα – Μπόρσι – Ράχη Καραμανλή). Η συντήρηση των τμημάτων των μονοπατιών θα γίνει σταδιακά και σε ημερομηνίες που θα ανακοινώνονται κατά καιρούς. Ο καθαρισμός θα πραγματοποιηθεί με ήπια μέσα (θαμνοκοπτικές ψαλίδες, χειροπρίονα, τσάπες, τσουγκράνες κλπ.). Τυχόν ύπαρξη οχήματος 4Χ4 θα διευκολύνει οργανωτικά την ομάδα.
Εκτιμώμενος χρόνος εργασίας 4 ώρες. Ο Σύλλογος παρέχει τα εργαλεία κι οι εθελοντές πρέπει να έχουν γάντια εργασίας
Η συμμετοχή εθελοντών ανά τρεις εθελοντικούς καθαρισμούς, δώρο μία μονοήμερη εξόρμηση
Απαραίτητη η κράτηση στο σύλλογο

17ος Αγώνας Ορεινού Δρόμου «Άρμα Πάρνηθας» Κυριακή 19 Οκτωβρίου 2025
2025-10-19
17ος Αγώνας Ορεινού Δρόμου
«Άρμα Πάρνηθας»
Κυριακή 19 Οκτωβρίου 2025
Δύο διαδρομές: 11χλμ. για νέους αθλητές και ημιμαραθώνιος 21χλμ. σε μονοπάτια στο καταπράσινο δάσος της δυτ.Πάρνηθας
Υποβολή δηλώσεων συμμετοχής μέχρι τις 14/10/2025 ώρα 14:00

Την Κυριακή 19 Οκτωβρίου 2025, ο Ε.Π.Ο.Σ. Φυλής διοργανώνει για 17η συνεχή χρονιά, τον καθιερωμένο αγώνα ορεινού δρόμου «Άρμα Πάρνηθας». Η ετήσια συνάντηση των φίλων του ορεινού τρεξίματος, θα πραγματοποιηθεί και φέτος στο πανέμορφο δάσος της Δυτικής Πάρνηθας που η φωτιά δεν το άγγιξε. Ο αγώνας απευθύνεται τόσο σε έμπειρους δρομείς όσο και σε νέους δρομείς, αφού δίνει την δυνατότητα επιλογής ανάμεσα σε 2 διαδρομές, 21,9χλμ. ή 11χλμ. αντίστοιχα.

Η μικρή διαδρομή, είναι μήκους 11 χλμ. με 300 μέτρα αθροιστικής υψομετρικής διαφοράς. Η διαδρομή αυτή απευθύνεται σε λιγότερο έμπειρους δρομείς που θέλουν να συμμετάσχουν και να τρέξουν στην δασωμένη Δυτική Πάρνηθα.

Η διαδρομή Ορεινού Ημιμαραθωνίου είναι μήκους 21 χλμ. με 730 μέτρα αθροιστικής υψομετρικής διαφοράς και κινείται σε περιοχές ιδιαίτερης φυσικής ομορφιάς της Δυτικής Πάρνηθας, περνά δίπλα από τη χαρακτηριστική ορθοπλαγιά «Άρμα», η οποία έδωσε και την ονομασία του αγώνα. Περνά κυρίως από ορειβατικά μονοπάτια, ρυάκια, πηγές και δασικούς δρόμους που συναντούν σημεία με φυσική και ιστορική σημασία για την περιοχή και εξ ολοκλήρου σε περιοχή δασωμένη, η οποία σώθηκε από την καταστροφική πυρκαγιά του 2023.

🏁 To σημείο εκκίνησης και των δύο διαδρομών (standard και ημιμαραθωνίου) βρίσκεται στην «Κρύα Πηγή Φυλής» (ή πηγές Φυλής) (δες τον χάρτη εδώ)
Ο αγώνας λήγει 3:30 ώρες μετά την εκκίνηση όπου σταματά η χρονομέτρηση.
Στον αγώνα μπορεί να συμμετάσχει κάθε ενδιαφερόμενος/η, ενήλικας δρομέας, με καλή φυσική κατάσταση. Οι ανήλικοι θα πρέπει να έχουν υποχρεωτικά τη συγκατάθεση του γονέα ή κηδεμόνα. Οι δρομείς θα πρέπει έχουν μελετήσει τον χάρτη της διαδρομής στην οποία επιθυμούν να συμμετέχουν, το υψομετρικό του προφίλ, να λάβουν υπόψη τους τις δυσκολίες και να έχουν κάνει πρόσφατες ιατρικές εξετάσεις. Καλό είναι να έχουν συμβουλευτεί το δελτίο καιρού την προηγούμενη ημέρα, ώστε να είναι κατάλληλα προετοιμασμένοι σε ότι αφορά ρουχισμό, εξοπλισμό ή επιπλέον νερό.

Οι ΣΤΑΘΜΟΙ ΥΔΡΟΔΟΣΙΑΣ των δρομέων βρίσκονται στις εξής χιλιομετρικές αποστάσεις από την αφετηρία:
💧 ΗΜΙΜΑΡΑΘΩΝΙΟΣ:

Έξοδος μονοπατιού Αποστόλη 4,7ο χλμ.,
Πηγή Γκούρας 7,3ο χλμ.
Έξοδος από το Μαυρόρεμα 12,7 χλμ.
Ράχη Καραμανλή 17,4 χλμ.
Πηγή Μπίκεζα 18,9 χλμ.

💧 ΜΙΚΡΗ ΔΙΑΔΡΟΜΗ:

έξοδος μονοπατιού Αποστόλη 4,7 χλμ.
Πηγή Μπίκεζα 8,8 χλμ.

Οι Δηλώσεις Συμμετοχής των δρομέων γίνονται μέσα από την ηλεκτρονική πλατφόρμα μέχρι τις 14/10/2025 και ώρα 14:00

Μέγιστος αριθμός συμμετεχόντων 500 δρομείς.

💵 Κόστος Συμμετοχής: 12€ (για την κάλυψη των εξόδων της ηλεκτρονικής χρονομέτρησης) με καταβολή του ποσού μέσω κάρτας, κατά την διάρκεια υποβολής της ηλεκτρονικής εγγραφής.
Όποιος επιθυμεί να παραλάβει T-shirt το κόστος είναι επιπλέον 10€.

Η εγγραφή θεωρείται ολοκληρωμένη και έγκυρη μόνο μετά την ορθή συμπλήρωση της αίτησης και την κατάθεση του ποσού συμμετοχής με κάρτα εντός 2 ημερών από την ημέρα υποβολής της αίτησης. Ο δρομέας θα ενημερώνεται για την εγκυρότητα της υποβαλόμενης δήλωσης με σχετικό e-mail επιβεβαίωσης.

Η παραλαβή των πακέτων συμμετοχής (αριθμός – chip χρονομέτρησης. T-shirt κλπ.) θα γίνεται από το γραφείο του Συλλόγου Ε.Π.Ο.Σ. Φυλής από την Παρασκευή 17/10/25 ώρα 13:00 μέχρι στις 21:00 και το Σάββατο 18/10/25 από 10:00 – 14:00 με την επίδειξη της αστυνομικής τους ταυτότητας (δες το χάρτη εδώ)

Όσοι δρομείς δεν προλάβουν να πάρουν τους αριθμούς και τα τσιπ από το γραφείο θα πρέπει να έρθουν στην αφετηρία του αγώνα στις Πηγές Φυλής στις 07:30 το πρωί για να τα παραλάβουν την ημέρα του αγώνα.

Θα απονεμηθούν κύπελλα στους 3 πρώτους νικητές της γενικής κατάταξης (άνδρες/ γυναίκες) ανά διαδρομή, καθώς και αναμνηστικά συμμετοχής.
🏅Απονομή 11χλμ.: 11.00
🏅Απονομή 21χλμ.: 12.30

Επίσης θα δημοσιευτούν αποτελέσματα με σειρά κατάταξης για τους δρομείς των δύο διαδρομών για τις εξής ηλικιακές κατηγορίες:

🏃 ΑΝΔΡΕΣ: έως 30 ετών, 31-44 ετών, 45-55 ετών, άνω των 56 ετών.
🏃‍♀️ ΓΥΝΑΙΚΕΣ: έως 39 ετών, άνω των 40 ετών.

Η έγκαιρη υποβολή της δήλωσης συμμετοχής διευκολύνει την Οργανωτική Επιτροπή.

Διοργάνωση:
Ε.Π.Ο.Σ. Φυλής με την υποστήριξη του Δήμου Φυλής

Εκκίνηση και τερματισμός: Πηγή Κρύας Φυλής (πριν το αρχαίο Φρούριο Φυλής, στο 10o χλμ. επαρχιακής οδού Φυλής- Δερβενοχωρίων, στροφή δεξιά). Κυκλικές Διαδρομές

Ώρες εκκίνησης:
21 χλμ – 09.00
11 χλμ. – 09:30

Υπεύθυνος αγώνα: Μαξίμ Αμπντούλ – Μάλακ, Τηλ : 6987396050
Γενικές πληροφορίες για τον αγώνα: 6944258405

Πληροφορίες αγώνα : www.armaparnithas.gr
Δηλώσεις υποβάλλονται μέχρι την Τρίτη 14/10/25 ώρα 14:00

Τύμφη: διάσχιση Τύμφης κορυφή Γκαμήλα (2497μ.) από το Βραδέτο μέχρι τον Αώο. Δρακόλιμνη. Τραπεζίτσα (2.024μ.). Διαδρομή 11 πέτρινων γεφυριών. Φάράγγι του Βίκου. Κοκκινοπηλός. Πηγές Λούρου.
2025-10-24 - 2025-10-28
24-28/10/25
Τύμφη: διάσχιση Τύμφης κορυφή Γκαμήλα (2497μ.) από το Βραδέτο μέχρι τον Αώο. Δρακόλιμνη. Τραπεζίτσα (2.024μ.). Διαδρομή 11 πέτρινων γεφυριών. Φάράγγι του Βίκου. Κοκκινοπηλός. Πηγές Λούρου.
Παρασκευή: Αναχώρηση 17:00 για Τσεπέλοβο Ζαγορίου Ιωαννίνων όπου οι διανυκτερεύσεις σε ξενώνα ή σε κλειστό χώρο με WC υπνόσακο και υποστρωμα.
Ορειβατική ομάδα Σάββατο – Κυριακή:
Σάββατο: Η πορεία μας ξεκινά νωρίς το πρωί από το πανέμορφο, παραδοσιακό χωριό Βραδέτο (1.340μ.), το οποίο είναι και το ψηλότερο χωριό του Ζαγορίου. Η διαδρομή μάς οδηγεί προς τον Αυγερινό και στη συνέχεια στον Μέγα Λάκκο, μέσα από εντυπωσιακά αλπικά τοπία και πανοραμική θέα προς τα φαράγγια του Ζαγορίου. Από τον Μέγα Λάκκο συνεχίζουμε την ανηφορική μας πορεία προς τη Λούτσα Ρομποζή (περί τα 2.000μ. υψόμετρο), σε χαμηλή αλπική βλάστηση. Ανηφορίζουμε με δεξιά κατεύθυνση στην πιο απαιτητική ανάβαση της ημέρας: προς τις κορυφές της Τύμφης, Γκαμήλα Ι (2.497 μ.) και Γκαμήλα ΙΙ (~2.450 μ.). Το αλπικό σκηνικό, οι απότομες κορυφές και η θέα μέχρι την Αστράκα, την Δρακόλιμνη και την Πίνδο, προσφέρουν μια ασύγκριτη ορειβατική εμπειρία. Ακολουθεί η κατάβαση προς το καταφύγιο της Αστράκας (1.930 μ.), όπου θα διανυκτερεύσουμε μέσα ή έξω από το καταφύγιο με αντίσκηνα. Όσοι κατασκηνώσουν εκτός καταφυγίου μεταφέρουν και τον κατασκηνωτικό εξοπλισμό τους. Απαραίτητος ο φακός κεφαλής Ω.Π.: 10-10,30, Υ.Δ.: +1200 -600, Β.Δ.: 3 (19χλμ.)
Κυριακή: Ξεκινάμε νωρίς το πρωί από το Καταφύγιο της Αστράκας, στα 1.930μ. υψόμετρο, με κατεύθυνση προς το πέρασμα της Νταβάλιτσας, το οποίο βρίσκεται σε υψόμετρο περίπου 2.200 μ. Η ανάβαση προς το πέρασμα είναι μέτριας δυσκολίας, με θέα που αποζημιώνει κάθε βήμα: από τη μία ο επιβλητικός όγκος της Γκαμήλας και από την άλλη η χαράδρα του Αώου. Από το πέρασμα ξεκινά η μακρά και απότομη κατάβαση προς τη Μονή Στομίου. Η διαδρομή περνά μέσα από εντυπωσιακό, πυκνό δάσος, με εναλλαγές τοπίων και συνεχείς στροφές, απαιτώντας προσοχή λόγω της μεγάλης κλίσης. Φτάνουμε στη Μονή Στομίου στα 650 μ., ένα από τα ιστορικά μοναστήρια της περιοχής, σε ένα ειδυλλιακό σημείο με πηγές και θέα προς το φαράγγι του Αώου. Από εκεί, η διαδρομή γίνεται ήπια, καθώς συνεχίζουμε σε παραποτάμιο μονοπάτι παράλληλα με τον Αώο ποταμό. Το μονοπάτι είναι σκιερό και ευχάριστο. Η πορεία μας ολοκληρώνεται στο πέτρινο τοξωτό γεφύρι της Κόνιτσας, ένα εντυπωσιακό μνημείο της ηπειρώτικης αρχιτεκτονικής και ιδανικό σημείο για το κλείσιμο μιας πλούσιας σε εικόνες και εναλλαγές πορείας Ω.Π.: 6-7, Υ.Δ.:+300 -1450, Β.Δ.: 2 (14χλμ.) Μεταφορά στο Τσεπέλοβο Ζαγορίου Ιωαννίνων.
Πεζοπορική ομάδα Σάββατο Κυριακή (διανυκτερεύσεις στο Τσεπέλοβο Ζαγορίου Ιωαννίνων):
Σάββατο: Διαδρομή των 11 πέτρινων γεφυριών : Ξεκινάμε από τη θέση Σλάροβο, στον δρόμο προς Δίκορφο, ακολουθώντας την κοίτη του ρέματος Ντόβρης σε μια υπέροχη παραποτάμια διαδρομή. Καθ’ οδόν συναντάμε διαδοχικά: Το πέτρινο γεφύρι της Σιώμνενας , το 1ο και 2ο γεφύρι της και Ντόβρης. Λίγο πριν τη σμίξη των δύο ρεμάτων, βγαίνουμε στην άσφαλτο για λίγο και την ακολουθούμε αριστερά για περίπου 3 χλμ. Στο τμήμα αυτό, με μικρές παρακάμψεις 50–150 μ., επισκεπτόμαστε τα γεφύρια: Γερομνιού, Πετσιώνη, Μύλου, Κοντοδήμου ή Λαζαρίδη (δύο ονομασίες). Περίπου 300 μ. πριν το χωριό Κήποι, στην κατεύθυνση προς Ιωάννινα, αφήνουμε την άσφαλτο και περνάμε πάνω από το εντυπωσιακό τρίτοξο γεφύρι του Πλακίδα (ή Καλογήρου). Απέναντι από το γεφύρι, ακολουθούμε το μονοπάτι δεξιά, που οδηγεί στα γεφύρια: Καπετάν Αρκούδα & Κοκόρου (Μετά από 15’ πεζοπορίας, σε διασταύρωση, πάμε ξανά δεξιά για το γεφύρι του Κοκόρου). Από το γεφύρι του Κοκόρου, συνεχίζουμε με κατεύθυνση προς το δίτοξο γεφύρι του Μίσιου, ακολουθώντας το μονοπάτι κατά μήκος της δεξιάς όχθης του φαραγγιού του Βίκου. Από το γεφύρι του Μίσιου ανηφορίζουμε μέσω της περίτεχνης πέτρινης Σκάλας της Βίτσας και στη συνέχεια φτάνουμε στο χωριό Βίτσα (955μ.) Ω.Π.: 6-7 (με στάσεις), Υ.Δ.: 200, Β.Δ.: 1 (14χλμ.).
Κυριακή : Φαράγγι Βίκου: Η πορεία ξεκινά με κατάβαση από τη Σκάλα του Μονοδενδρίου (1.060 μ.), ένα εξαιρετικό δείγμα ηπειρώτικου καλντεριμιού, που αποτελεί μέρος του παραδοσιακού «οδικού» δικτύου της παλιάς εποχής και μοναδικό μέσο επικοινωνίας μεταξύ των Ζαγοροχωρίων. Η καλοδιατηρημένη αυτή λιθόστρωτη διαδρομή οδηγεί στην αρχή του περίφημου φαραγγιού του Βίκου με μέγιστο βάθος να ξεπερνά τα 1.000 μέτρα και πλάτος σε σημεία μικρότερο των 2 μέτρων, θεωρείται το βαθύτερο φαράγγι του κόσμου σε αναλογία με το πλάτος του (σύμφωνα με το Βιβλίο Γκίνες). Η διάσχισή του προσφέρει εντυπωσιακές εικόνες, καταπράσινα τοιχώματα, καταρράκτες και πεντακάθαρα νερά που δημιουργούν ένα μοναδικό φυσικό σκηνικό. Η πορεία συνεχίζεται κατά μήκος της κοίτης του φαραγγιού, με εναλλαγές ανάμεσα σε δασωμένες πλαγιές, ανοιχτά περάσματα και φυσικές σκιές, μέχρι να φτάσουμε στις πηγές του ποταμού Βοϊδομάτη (υψόμετρο περίπου 480 μ.). Εκεί, τα παγωμένα νερά που αναβλύζουν δημιουργούν έναν μαγευτικό, καταπράσινο τοπίο. Ανηφορίζουμε μέσω καλά σηματοδοτημένου μονοπατιού στις πλαγιές της Τύμφης, μέχρι το όμορφο και χαρακτηριστικό πέτρινο χωριό Μικρό Πάπιγκο και στη συνέχεια το Πάπιγκο (960μ.) Ω.Π.: 6-7, Υ.Δ.: -580 + 480, Β.Δ.: 1+ (12,5χλμ.)
Πρόγραμμα Δευτέρας – Τρίτης για τις δύο ομάδες (διανυκτερεύσεις στο Τσεπέλοβο Ζαγορίου Ιωαννίνων):
Δευτέρα: Αναχώρηση για την περιοχή της Κόνιτσας (630μ.) με τις παρακάτω επιλογές: Δύσκολη πορεία: Ανάβαση από ελατοσκέπαστο μονοπάτι στην κορυφή της Τραπεζίτσας (2.024μ.) με εξαιρετική θέα προς την Γκαμήλα και τις κορυφές του Γράμμου . Ω.Π.: 7-8, Υ.Δ.: 1.100, Β.Δ.: 2 (ή 6 με χιόνι). Απαραίτητος ο εξοπλισμός χειμερινού βουνού Εύκολη πορεία: Κοινή εκκίνηση με την ορειβατική ως ένα σημείο και συνέχιση της πορείας προς την κορυφή Αημηνάδια (1.665μ.) Ω.Π.: 5-6, Υ.Δ.: 750, Β.Δ.: 1+.
Τρίτη: Επίσκεψη στις πηγές του Λούρου ποταμού (Πηγές Αγίου Γεωργίου) όπου νεροτριβές και νερόμυλος εν λειτουργία. Από εκεί αρχίζει το ρωμαϊκό υδραγωγείο της Νικόπολης ένα θαυμαστό έργο αρχαίας τεχνολογίας, μια υπερκατασκευή μήκους 50χλμ με εμφανή διατηρούμενα ερείπια. Το υδραγωγείο, συνεχίστηκε με υπόγεια λαξευμένη και εν μέρει χτιστή στοά μέχρι την αρχαία Νικόπολη (κοντά στην Πρέβεζα). Στο σημείο που αρχίζει η λαξευμένη στοά, μικρή πεζοπορία στους εντυπωσιακούς και μοναδικούς γεωλογικούς σχηματισμούς του Κοκκινοπηλού Πρέβεζας.
Ελεύθερος χρόνος στην Πρέβεζα.
Συντονιστής Δύσκολης πορείας : Κώστας Κατσούλης, Εύκολης πορείας : Δημήτρης Ρούσσης

Πάρνηθα: Κόψη Φλαμπουρίου - Φλαμπούρι (1.150μ.)
2025-11-02
02/11
Πάρνηθα: Κόψη Φλαμπουρίου – Φλαμπούρι (1.150μ.)
Συνάντηση στις 08:30 στο πάρκινγκ του τελεφερίκ της Πάρνηθας.
Από την είσοδο της χαράδρας της Χούνης (520 μ.) ανηφορίζουμε μέσω της κόψης Φλαμπουρίου, ακολουθώντας μονοπάτι και βραχώδες τμήμα, μέρος του οποίου είναι απόκρημνο και απαιτεί χρήση των χεριών (scramble). Η πρώτη μας κορυφή είναι το Φλαμπουράκι (1.174 μ.), και στη συνέχεια κατευθυνόμαστε προς το καταφύγιο Φλαμπούρι (1.150 μ.). Η επιστροφή γίνεται μέσω της χαράδρας της Χούνης, καταλήγοντας στο σημείο εκκίνησης (κυκλική πορεία) Ω.Π.: 6, Υ.Δ.: 600, Β.Δ.: 2
Συντονιστές: Φωτεινή Χριστοπούλου & Δημήτρης Ρούσσης

09/11 Όρος Αιγάλεω: Σπήλαια Πάνα, Προκρούστη, Εξώστη, Τρωγλοδύτη Ι & ΙΙ, Τριών Οπών και Σχιστού
2025-11-09
09/11
Όρος Αιγάλεω: Σπήλαια Πάνα, Προκρούστη, Εξώστη, Τρωγλοδύτη Ι & ΙΙ, Τριών Οπών και Σχιστού
Μια διαδρομή από σπήλαιο σε σπήλαιο του όρους Αιγάλεω, με θέα στον Σαρωνικό και τη Σαλαμίνα σε μονοπάτια και χωματόδρομους.
Συνάντηση στις 08:30 στην Ι.Μονή Δαφνίου απ’ όπου αρχίζει η πεζοπορία μας μέσα σε πευκοδάσος. Πολύ σύντομα φτάνουμε από μονοπάτι στο σπήλαιο Πανός του όρους Αιγάλεω, ένα από τα σημαντικότερα για την αρχαιολογική του αξία με βάθος 11.5-μ. και πλάτος 7,80μ. όπου υπήρχε βωμός του Πάνα και των Νυμφών ενώ στα χριστιανικά χρόνια υπήρξε ασκηταριό. Συνεχίζουμε την πεζοπορία επιστρέφοντας για λίγο από το ίδιο μονοπάτι και πεζοπορούμε μέχρι το σπήλαιο του Προκρούστη σε ασαφές μονοπάτι για λίγο με αραιή βλάστηση. Η σπηλιά αυτή ενώ προσφέρει πανοραμική θέα στο στενό του Δαφνιού, δεν διακρίνεται εύκολα κι ούτε είναι εύκολα προσβάσιμη, άρα πληρούσε τις αναγκαίες προϋποθέσεις ασφάλειας για τον τρομερό ληστή τον Προκρούστη όπως θέλουν οι θρύλοι (χωρίς ίχνος ιστορικής αλήθειας βέβαια). Συνεχίζουμε την πεζοπορία μας και φτάνουμε στο σπήλαιο Εξώστης, βόρεια της κορυφής Κούκος του Αιγάλεω, σε υψόμετρο 230μ.Το σπήλαιο αποτελείται από θολωτή οροφή και έχει ανάχωμα μπροστά στην είσοδό του. Ανεβαίνουμε προς κορυφή για το σπήλαιο Tρωγλοδύτη I & II, βγαίνουμε σε ξέφωτο με υπέροχη θέα. Κατεβαίνοντας ακολουθούμε ωραίο βατό μονοπάτι μέσα σε πευκοδάσος , βλέπουμε το σπήλαιο Τριών Οπών, για να κατεβούμε στο σπήλαιο του Σχιστού στα 250μ. υψόμετρο στις ΝΔ κλιτύες του όρους Αιγάλεω με τοξωτή είσοδο μήκους 10μ.με θέα στη Σαλαμίνα. Αποτελείται από δύο ευρύχωρους θαλάμους, στο πρώτο θάλαμο υπάρχουν σκαλοπάτια λαξευμένα στο βράχο. Το συνολικό μήκος του σπηλαίου φτάνει τα 70 μ. και το πλάτος του τα 12-15 μ. Εδώ κατοικούσε ο αρχαιότερος κάτοικος της Αττικής, με θέα τη θάλασσα, κυνηγούσε στα δάση της περιοχής ελάφια και ψάρευε στα πλούσια νερά της θάλασσας από την 11η έως και την 7η χιλιετία π.Χ., όταν η Αττική ήταν ενωμένη με την Αίγινα. Αυτό είναι το συμπέρασμα της ανασκαφικής αρχαιολογικής έρευνας στο Σπήλαιο Σχιστού κι έφερε στο φως σημαντικά ευρήματα της προϊστορικής Αττικής. Οι κάτοικοι του σπηλαίου ήταν τροφοσυλλέκτες, κυνηγοί και ψαράδες όπως προκύπτει από τα ευρήματα στις βαθύτερες επιχώσεις του σπηλαίου κι η διατροφή τους περιλάμβανε ελάφια, λαγούς, αλλά και μια ράτσα αλόγων που έχουν χαθεί σήμερα, καθώς και πουλιά, ψάρια και θαλάσσια όστρακα, ενώ η παλαιοβοτανική μελέτη έχει δείξει την παρουσία διαφόρων φυτών σε άγρια μορφή, όπως φακές, μπιζέλια, δημητριακά φρούτα (σύκα, κράνια κλπ) καθώς δεν είχε αναπτυχθεί ακόμη η γεωργία. Η διαδρομή μας ολοκληρώνεται στην Μονή Δαφνίου (κυκλική) Απαραίτητος φακός κεφαλής . (Ω.Π.: 6- 7, Υ.Δ: 423, Β.Δ.: 1+ κυκλική (14 χλμ.)

Συντονίστρια: Φωτεινή Χριστοπούλου

Δυτ.Μακεδονία: Όρλιακας (1.433μ.), Σταυρός (1.380μ.) διάσχιση. Πέτρινα γεφύρια Πορτίτσας, Καγγέλια & Αζίζ Αγά. Μικρή via ferrata - Σπηλιά Καλογριάς. Γεωλογικό φαινόμενο «βαενάκι».
2025-11-14 00:00 - 2025-11-16 23:59
Δυτ.Μακεδονία: Όρλιακας (1.433μ.), Σταυρός (1.380μ.) διάσχιση. Πέτρινα γεφύρια Πορτίτσας, Καγγέλια & Αζίζ Αγά. Μικρή via ferrata – Σπηλιά Καλογριάς. Γεωλογικό φαινόμενο «βαενάκι».
Παρασκευή: Αναχώρηση στις 16:30 για το χωριό Σπήλαιο Γρεβενών στους πρόποδες του Όρλιακα, απόληξη της Βασιλίτσας, όπου οι διανυκτερεύσεις σε ξενώνα ή σε κλειστο χωρο με υπνοσακο και καριματ και με σκηνές. Κατά τη διάρκεια της διαμονής μας στο Σπήλαιο θα περιηγηθούμε το γραφικό χωριό και την Μονή της Παναγίας Θεοτόκου.
Σάββατο: Κοινή πορεία: Από τις κατασκηνώσεις του Ζιάκα (900μ.) ανηφορίζουμε με κατεύθυνση νότια σε μονοπάτι που κινείται σε μικτό δάσος ίταμου, οξιάς, μαύρης πεύκης, ασφένδαμων και καστανιάς, θα μας οδηγήσει σε διάσελο ανάμεσα στις δύο κορυφές Σταυρός και Όρλιακας. Ορειβατική ομάδα: Ανάβαση στην κορυφή Σταυρός (1.380μ.), στη συνέχεια στην κορυφή Όρλιακας (1.433μ.) και κατάβαση από διαφορετικό μονοπάτι (κυκλική διαδρομή ως ένα σημείο) στο χωριό Σπήλαιο. Από το χωριό η πεζοπορία μας συνεχίζεται με ανάβαση στην ανατολική κορυφή του Όρλιακα στη θέση σταυρός (1.300μ.) όπου υπάρχει μεγάλος μεταλλικός σταυρός και θα επιστρέψει στο Σπήλαιο. Ω.Π.: 6-7, Συνολική Υ.Δ.: 750, Β.Δ.: 2 Πεζοπορική ομάδα: από το διάσελο επιλέγουμε ανάβαση στην θέση Σταυρός (1380μ.) και στη συνέχεια κατηφορίζουμε μέχρι το χωριό Σπήλαιο. Ω.Π.: 4, Υ.Δ.: 450, Β.Δ.:1 (9χλμ.).
Προαιρετικές δραστηριότητες μετά το τέλος των πεζοποριών:
Πεζοπορία με ΝΑ κατεύθυνση από το χωριό προς το φαράγγι Πορτίτσας από μονοπάτι και μετά από 40 λεπτά φτάνουμε σε ένα διάσελο και υπάρχουν δύο επιλογές: α) με ανατολική κατεύθυνση μέσω via ferrata θα φτάσουμε στη σπηλιά Καλογριάς, μεγάλο σταλαγμιτικό σπήλαιο, όπου ασκήτευε μια καλόγρια και σώζεται το κελί της . Η via ferrata αποτελείται από 3 σιδερένιες σκάλες με βοηθητικό συρματόσχοινο δίπλα. Απαραίτητος εξοπλισμός, κράνος, μπωντριέ και σύστημα ασφάλισης via ferrata (συνολική διάρκεια δραστηριότητας 2,5 ώρες) , ή β) με δυτική κατεύθυνση κατηφορίζουμε ελαφρά για να δούμε το γεωλογικό φαινόμενο «βαενάκι» με εξαιρετική θέα στο φαράγγι της Πορτίτσας (διάρκεια 2,5 ώρες)
Γεωπάρκο Γρεβενών Κοζάνης αναγνωρισμένο από την UNESCO :
Το Γεωπάρκο Γρεβενών – Κοζάνης: ένα από τα 6 αναγνωρισμένα Γεωπάρκα της
Ελλάδας που έχουν ενταχθεί στον χάρτη Παγκόσμιων Γεωπάρκων της UNESCO θα
γνωρίσουμε στις 20:00 στο κτήριο του παλιού Δημοτικού σχολείου το οποίο
αποτελεί ένα από τα πιο σημαντικά αξιοθέατα του Σπηλαίου. Εκεί η γεωλόγος του
Γεωπάρκου, Κ. Άννα Μπάτση θα μας μιλήσει για τα μέρη που έχουμε
συμπεριλάβει στις πεζοπορίες μας το Σάββατο και την Κυριακή. Η διάρκεια της
ενημέρωσης θα κυμανθεί από 30-45 λεπτά ανάλογα τις ερωτήσεις των μελών
μας.
Κυριακή: Από το χωριό Σπήλαιο (860μ.) κατάβαση από λιθόστρωτο μονοπάτι στις όχθες του Βενέτικου ποταμού και στο εντυπωσιακό φαράγγι της Πορτίτσας όπου σε μήκος περίπου 500μ. το ύψος των κάθετων βράχων ξεπερνά τα 200 μέτρα. Το φαράγγι σε πολλά σημεία είναι πολύ στενό και το άνοιγμα δεν ξεπερνά τα 8 μέτρα. Στη συνέχεια η πεζοπορία μας θα συνεχιστεί ανηφορικά σε δασωμένο μονοπάτι στη συνέχεια σε δασικό και άσφαλτο δρόμο και θα κατηφορίσει σε παραποτάμιο μονοπάτι περνώντας και από το γεφύρι Καγγέλια και πάλι προς τον Βενέτικο ποταμό όπου φτάνουμε στο μεγαλύτερο τοξωτό γεφύρι της Μακεδονίας το Αζίζ Αγά. Ω.Π.: 5, συνολική Υ.Δ.: 780μ., Β.Δ.: 1+ (10χλμ.)
Θα διασχίσουμε το ποτάμι δύο φορές και ανάλογα τη στάθμη του νερού (ίσως μέχρι το
γόνατο ή πιο κάτω) θα χρειαστεί να έχουμε μια πετσέτα για να σκουπίσουμε τα πόδια μας.
Στην περίπτωση που η στάθμη του νερού είναι ψηλότερη, υπάρχει εναλλακτική διαδρομή.
Η κοίτη του ποταμού σε αυτά τα δύο σημεία είναι βατή αλλά όποιος θέλει μπορεί να
χρησιμοποιήσει πέδιλα
Συντονιστης : Κούσκουρας Αυγερινός & Καλλιόπη Δηλαβεράκη

Μεγάλη Ζήρεια: Κορυφή Σημείο (2375μ) ανάβαση από Γκούρα, χαράδρα Φαρμακίλας και επιστροφή στο χιονοδρομικό κέντρο Ζήρειας
2025-11-30 07:00 - 17:00
30/11

Μεγάλη Ζήρεια: Κορυφή Σημείο (2375μ) ανάβαση από Γκούρα, χαράδρα Φαρμακίλας και επιστροφή στο χιονοδρομικό κέντρο Ζήρειας
Αναχώρηση 07:00 για το χωριό Γκούρα Κορινθίας.
Δύσκολη πορεία : Η διαδρομή ξεκινά από τον δασικό δρόμο πάνω από τη Γκούρα Φενεού (~1.050 μ.) και πολύ σύντομα μπαίνει σε ανηφορικό μονοπάτι μέσα σε δάσος ελάτων και πουρναριών. Μετά από περίπου 1χλμ και 300μ ανάβασης φτάνουμε στο οροπέδιο της Σκαφιδιάς (~1.300 μ.), από όπου ανοίγεται η θέα προς τη χαράδρα της Φαρμακίλας. Ακολουθούμε την αριστερή πλευρά της χαράδρας και, μόλις συναντήσουμε το ρέμα, το διασχίζουμε δεξιά συνεχίζοντας σε ανηφορικό πεδίο με τον Προφήτη Ηλία (2331 μ.) στα δεξιά μας. Η πορεία συνεχίζει για περίπου 3 χιλιόμετρα μέχρι να βγούμε στα αλπικά λιβάδια της Μεγάλης Ζήρειας, ενώ η κορυφή Σημείο (2375 μ.) προσεγγίζεται από τη νότια ράχη. Η συνολική ανάβαση από τη Γκούρα μέχρι την κορυφή είναι περίπου +1.300 μ και 7χλμ στο σύνολο.
Η κατάβαση γίνεται από την ανατολική ράχη, ακολουθώντας το κλασσικό μονοπάτι που χρησιμοποιείται για ανάβαση από το Χιονοδρομικό Κέντρο Ζήρειας. Από την κορυφή κατεβαίνουμε προς το καταφύγιο του ΕΟΣ Κορίνθου σε αλπικά λιβάδια και πετρώδες πεδίο, και από εκεί συνεχίζουμε προς το χιονοδρομικό (~1.500 μ.) με πιο ήπια κλίση σε μονοπάτι και δασικό δρόμο. Το τμήμα αυτό έχει μήκος περίπου 5χλμ. και αντιστοιχεί σε υψομετρική κατάβαση περίπου -850 μ.

Υποχρεωτικά: φακός κεφαλής και ενισχυμένο κολατσιό.

Δεν θα υπάρξει χρόνος για φαγητό μετά την πεζοπορία λόγω του περιορισμένου ωραρίου του πούλμαν.

Η διαδρομή απευθύνεται σε πεζοπόρους με πολύ καλή φυσική κατάσταση, καθώς θα ακολουθηθεί γρήγορος ρυθμός για την τήρηση του προγράμματος.

Ω.Π.: 7 Υ.Δ.: +1300 -850, Β.Δ.: 3
Εύκολη πορεία: Η πεζοπορική ομάδα θα έχει κοινή αφετηρία με την ορειβατική, από το χωριό Γκούρα Κορινθίας, και θα ακολουθήσει το ίδιο μονοπάτι για το πρώτο τμήμα της διαδρομής μέχρι να ανέβει στο οροπέδιο της Σκαφιδιάς (~1.300 μ.). Από εκεί θα συνεχίσει νότια προς το εκκλησάκι του Αγίου Ανδρέα, όπου θα πραγματοποιηθεί στάση για ξεκούραση και θέα στην κοιλάδα του Φενεού. Στη συνέχεια, η ομάδα θα κινηθεί βόρεια για την επιστροφή προς το χωριό της Γκούρας, όπου θα υπάρχει ελεύθερος χρόνος για περιπλάνηση και φαγητό στο κεφαλοχώρι του Φενεού ή βόλτα στη λίμνη Δόξα, ανάλογα με τον διαθέσιμο χρόνο και το πρόγραμμα της ορειβατικής ομάδας. Ω.Π.: 3.30 , Υ.Δ.: 400, Β.Δ.:1 (9χλμ.)
Συντονιστής Δύσκολης πορείας: Διονύσης Σεμιτέκολος, Εύκολης πορείας : ενα μέλος του Δ.Σ.

7/12 Καλλίδρομο: Διάσχιση από Ανάβρα έως Θερμοπύλες. Υπαίθρια ιαματικά λουτρά στις Θερμοπύλες
2025-12-07
7/12
Καλλίδρομο: Διάσχιση από Ανάβρα έως Θερμοπύλες. Υπαίθρια ιαματικά λουτρά στις Θερμοπύλες

Αναχώρηση 7:00 για το χωριό Ανάβρα Φθιώτιδας (1.000μ.).
Η πορεία αρχίζει από την πλατεία του χωριού Ανάβρα. Ανηφορίζει δυτικά στην ανατολική απόληξη του Καλλίδρομου όρους, περνώντας αρχικά το λόφο του Παλαιόκαστρου, όπου υπάρχουν τα απομεινάρια της αρχαίας ακρόπολης των Αλπινών. Ελίσσεται ήπια κάτω από μεικτό δάσος πουρναριών, πληθώρας κουμαριών, ελάτης, διαφόρων ειδών δρυός, κέδρων κ.λ.π., χωρίς αξιόλογη υψομετρική διαφορά. Στο μέσο περίπου της διαδρομής συναντά το επίσης γνωστό “μονοπάτι του Εφιάλτη” ή και “Ανοπαίας Ατραπού”, το οποίο πλέον και ακολουθεί, κατηφορίζοντας βόρεια μέχρι το χωριό των Θερμοπυλών, όπου και ολοκληρώνεται η πορεία. Προαιρετικό κολύμπι στα υπαίθρια ιαματικά λουτρά Θερμοπυλών (Ψωρονέρια) και φαγητό σε ταβερνάκι των Θερμοπυλών.
Μέτρια διαδρομή, Ω.Π:4,5 ώρες, Υ.Δ. +440μ., Β.Δ:1
Συντονιστής πορείας: Αναστασίου Νίκος

7/12/25 Αναρριχητική συνάντηση μελών του Ε.Π.Ο.Σ.Φυλής
2025-12-07 09:30 - 17:00
Την Κυριακή 7 Δεκεμβρίου, οι αναρριχήτριες και οι αναρριχητές του Ε.Π.Ο.Σ. Φυλής μαζί με τους εκπαιδευτές μας μαζευόμαστε για το τελευταίο ομαδικό σκαρφάλωμα της χρονιάς!
Πεδίο: «ΕΠΟΣ ΦΥΛΗΣ» στην Πάρνηθα
https://maps.app.goo.gl/QhovxLUgDZnMHGVY7?g_st=ac
Ραντεβού εκεί στις 9.30 με τον εξοπλισμό μας (μποντριέ, κράνος, παπούτσια, σχοινί, σετάκια, gri-gri/κουβαδάκι), νερό και σνακ!

Παγκόσμια ημέρα βουνού :Αττική. Πάρνηθα: Κατσιμίδι - Λάκκα Τσαούση - Ξηροβούνι (1.119μ.) – Κορομηλιά – Μόλα -Τρίστρατο - Κατσιμίδι (κυκλική)
2025-12-14
14/12
Παγκόσμια ημέρα βουνού : Αττική. Πάρνηθα: Κατσιμίδι – Λάκκα Τσαούση – Ξηροβούνι (1.119μ.) – Κορομηλιά – Μόλα -Τρίστρατο – Κατσιμίδι (κυκλική)
Συνάντηση στην ταβέρνα του Λεωνίδα στη Βαρυμπόμπη στις 07:45. Η πεζοπορία μας αρχίζει από το Μακρυχωραφο αρχικά σε χωματόδρομο, στη συνέχεια ακολουθούμε μονοπάτι σε δάσος από πεύκα, για την Λάκα Τσαούση απ όπου αρχίζει η ανάβαση από υπέροχο μονοπάτι για την κορυφή του Ξηροβουνίου (1.119μ.). Διασχίζοντας την κορυφογραμμή, αρχίζουμε την κατάβαση προς την πηγή Κορομηλιά. Στη συνέχεια από το Μεσιανό Νερό και φτάνουμε στο λιβάδι της Μόλας κινούμενοι σε μονοπάτι μέσα σε πυκνό δάσος. Κατόπιν ακολουθώντας ανατολική κατεύθυνση στρίβουμε δεξιά μέσα από ελατοσκέπαστο μονοπάτι, φτάνουμε στο Τρίστρατο όπου το μνημείο πεσόντων από την περιοχή των Καλυβιών και συνεχίζουμε την κατάβαση μέσα σε δάσος από κουμαριές, ακολουθούμε για λίγο χωματόδρομο και έπειτα φτάνουμε στο Μαχρυχωραφο (κυκλική) Ω.Π.: 6,50 – 7, Υ.Δ.: 700, Β.Δ.: 1+ (15χλμ.)
Η πεζοπορία πραγματοποιείται στα πλαίσια της παγκόσμιας ημέρας βουνού με την υποστήριξη της ΕΟΟΑ και του ΟΦΥΠΕΚΑ και είναι αφιερωμένη στην Πάρνηθα, τον μεγαλύτερο “πνευμονα” οξυγόνου της Αττικής.
Συντονίστριες: Χρυσούλα Γούτσου & Φωτεινή Χριστοπούλου

Δυτ.Μακεδονία: Γράμμος: Κορυφές Σούφλικας (2149μ.) και Πάνω Αρρένες (2.196 μ.). Λίμνη Μουτσάλια, Πάρκο εθνικής συμφιλίωσης. Νοσοκομείο ανταρτών.Καστοριά: εορταστικά δρώμενα. Σιάτιστα.
2026-01-02 08:00 - 2026-01-06 17:00
2-6/1/2026
Δυτ.Μακεδονία: Γράμμος: Κορυφές Σούφλικας (2149μ.) και Πάνω Αρρένες (2.196 μ.). Λίμνη Μουτσάλια, Πάρκο εθνικής συμφιλίωσης. Νοσοκομείο ανταρτών. Καστοριά: εορταστικά δρώμενα . Σιάτιστα.
Παρασκευή 2/1/26
Αναχώρηση 16:30 για Άργος Ορεστικό όπου όλες οι διανυκτερεύσεις σε κατάλυμα τύπου καταφυγίου με κουκέτες, θέρμανση, ζεστό νερό στα ντους, κουζίνα με σκεύη κλπ. ή σε ξενώνα.
Σάββατο 3/1/2026
Κοινή πορεία:
Η πεζοπορία ξεκινά από τη Νέα Κοτύλη, ακολουθώντας καλογραμμένο μονοπάτι που οδηγεί στην Παλιά Κοτύλη. Στη συνέχεια κατευθυνόμαστε προς το Πάρκο Εθνικής Συμφιλίωσης, όπου υπάρχει δυνατότητα ξενάγησης. Από εκεί η διαδρομή συνεχίζει προς τον Πύργο Κοτύλης, ένα σημαντικό σημείο με εξαιρετική θέα στο Βόιο. Έπειτα πορευόμαστε προς το εντυπωσιακό σημείο «στου Χάρου τα Βράχια», γνωστό για το άγριο και επιβλητικό τοπίο και επιστροφή στη Νέα Κοτύλη (κυκλική διαδρομή), Φαγητό σε ταβερνάκι της Κοτύλης Ω.Π.: 6-6.30 , συνολική Υ.Δ.:896, Β.Δ.: 2 (19χλμ.). Κατά την επιστροφή περίπατος στην Καστοριά.

Κυριακή 4/1/2026
Ορειβατική Ομάδα:
Το πούλμαν αφήνει πρώτα την ορειβατική ομάδα στην περιοχή Μυροβλήτη (1100 μ.) απ΄όπου αρχίζει η ανάβαση για την κορυφή Σούφλιακας (2149 μ.). Πρόκειται για μια εντυπωσιακή ορειβατική διαδρομή που διασχίζει από δασωμένη περιοχή, ακολουθεί αλπικά λιβάδια και ανεβαίνει στην κορυφή με πανοραμική θέα προς τον Γράμμο και τα σύνορα. Απαραίτητος χειμερινός εξοπλισμός (κραμπόν – πιολέ) Ώ.Π.: 7,5 (με χιόνι +1,5 ώρα) – Υ.Δ.: 1250μ. – Β.Δ.: 2 (ή 5 με χιόνι) – (15 χλμ.)
Πεζοπορική Ομάδα:
Αφού αποβιβαστεί η ορειβατική ομάδα, το πούλμαν συνεχίζει μέχρι την περιοχή Λιανοτοπίου (1.000μ.) όπου η έναρξη της πεζοπορίας σε μονοπάτι προς το Νοσοκομείο Ανταρτών – «βλαχόστρατα – μέχρι το χωριό Γράμμουστα (1350μ.) Ω.Π.: 5 , συνολική Υ.Δ.:500, Β.Δ.: 1+ (12,5χλμ.). Μετάβαση στο χωριό Πεύκο και φαγητό σε τοπικό ταβερνάκι.

Δευτέρα 5/1/25
Ορειβατική ομάδα:
Εκκίνηση της πεζοπορίας πολύ νωρίς το πρωί από την περιοχή «μνημείο» (1050μ.) πριν το Πευκόφυτο και ανάβαση στη λίμνη Μουτσάλια (1729μ.) (πιθανότατα παγωμένη αυτή την περίοδο). Συνέχεια της ανάβασης προς την κορυφή Πάνω Αρρένες (2.196μ.), μία από τις πιο γνωστές κορυφές του Γράμμου Ω.Π.: 10, Υ.Δ.: 1380, Β.Δ.: 3 ή 7 με χιόνι. (19χλμ.). Απαραίτητος χειμερινός εξοπλισμός (κραμπόν – πιολέ) και πολύ καλή φυσική κατάσταση .

Πεζοπορική ομάδα:
Καστοριά: περιήγηση στην παλιά πόλη (Ντολτσό) με τα παλιά αρχοντικά, γύρος της λίμνης Ορεστιάδας της Καστοριάς με καραβάκι , Σπηλιά του Δράκου, βυζαντινή μονή Παναγίας Μαυριώτισσας στις όχθες της λίμνης, προαιρετική επίσκεψη στο Δεληνάκειο Λαογραφικό μουσείο, στο Βυζαντινό Μουσείο ή στο ενδυματολογικό μουσείο. Απογευματινή πεζοπορία: Καστοριά / χερσόνησος, μονοπάτι Προφήτη Ηλία. Πεζοπορία από τη βόρεια παραλία της λίμνης (620μ.), στο εκκλησάκι Άγιος Σωτήρας συνεχίζουμε για Προφήτη Ηλία (723μ.) και κορυφή Αγ.Αθανάσιος (887μ.).
Κατάβαση με φακούς κεφαλής από την Αγία Κυριακή , νότια παραλία. Μια μαγευτική διαδρομή με θέα στη λίμνη και την πόλη της Καστοριάς. Ω.Π.: 2, Υ.Δ.:
267, Β.Δ.: 1 (5 χλμ.)

Τρίτη 6/1/2025
Αναχώρηση για τη Σιάτιστα (918μ.) χτισμένη αμφιθεατρικά στις πλαγιές του όρους Βέλια και περίπατος στις παραδοσιακές συνοικίες Γεράνεια και Χώρα. Επίσκεψη στο αρχοντικό Πούλκας (Πουλκίδη) με τα ξυλόγλυπτα ταβάνια, στο ναό της Αγίας Παρασκευής με τοιχογραφίες του 1677, στο Παλαιοντολογικό Μουσείο Σιάτιστας (με οστά μαμούθ και απολιθώματα ρινόκερου) στο παλιό Τραπαντζιο σχολείο
Η εξόρμηση πραγματοποιείται με την συμβολή του Σ.Ο.Δ.Καστοριάς
Συντονιστές: Τάσος Γερονίκος, Μάκης Νταφόπουλος και μέλη Σ.Ο.Δ.Καστοριάς

Σεμινάριο Α΄ Βοηθειών.
2026-01-10 09:00 - 2026-01-11 15:00
Ο Σύλλογός μας, σε συνεργασία με τον Ελληνικό Ερυθρό Σταυρό (ΕΕΣ), διοργανώνει Σεμινάριο Α΄ Βοηθειών.
Το εκπαιδευτικό πρόγραμμα «ΠΡΩΤΕΣ ΒΟΗΘΕΙΕΣ ΓΙΑ ΠΟΛΙΤΕΣ» υλοποιείται από πιστοποιημένους Εκπαιδευτές του Τομέα Σαμαρειτών, Διασωστών και Ναυαγοσωστών του ΕΕΣ με ειδικότητα «ΕΚΠΑΙΔΕΥΤΗ ΠΡΩΤΩΝ ΒΟΗΘΕΙΩΝ και CPR/AED» και αποτελείται από τις παρακάτω 5 ενότητες:

ΕΙΣΑΓΩΓΗ – ΒΑΣΙΚΕΣ ΑΡΧΕΣ ΠΡΩΤΩΝ ΒΟΗΘΕΙΩΝ
ΚΑΡΔΙΟΑΝΑΠΝΕΥΣΤΙΚΗ ΑΝΑΖΩΟΓΟΝΗΣΗ
ΑΙΜΟΡΡΑΓΙΕΣ ΚΑΙ ΤΡΑΥΜΑΤΑ
ΕΠΕΙΓΟΝΤΑ ΠΕΡΙΣΤΑΤΙΚΑ
ΑΞΙΟΛΟΓΗΣΗ

Σκοπός είναι οι εκπαιδευόμενοι να είναι σε θέση να προσφέρουν αποτελεσματική βοήθεια με ασφάλεια σε οποιοδήποτε έκτακτο περιστατικό χρειαστεί, μέχρι να έρθουν οι αρμόδιες υπηρεσίες έκτακτης ανάγκης.
Με την επιτυχή ολοκλήρωση του συνόλου του προγράμματος ο εκπαιδευόμενος αποκτά Πιστοποιητικό Εκπαίδευσης, με ισχύ για 3 χρόνια.
Το σεμινάριο έχει διάρκεια 12 ώρες (2 ημέρες) και μπορείτε να επιλέξετε μία από τις παρακάτω ομάδες:
1) 10 και 11 Ιανουαρίου 2026, 09:00-15:00 (15 άτομα)
2) 17 και 18 Ιανουαρίου 2026, 09:00-15:00 (10 άτομα)
Το κόστος συμμετοχής για τα μέλη μας είναι σαράντα ευρώ (40€), έναντι αρχικής τιμής 50€.
Τα μαθήματα θα γίνουν στο κτίριο του ΕΕΣ επί της Γ΄ Σεπτεμβρίου 21, Ομόνοια.
Οι ενδιαφερόμενοι μπορούν να δηλώσουν συμμετοχή απαντώντας σε αυτό το email eposfilis@gmail.com και κοινοποίηση στο zampakidi@gmail.com, αναφέροντας την ημ/νία του σεμιναρίου που επιλέγετε. Θα τηρηθεί σειρά προτεραιότητας.
Για οποιαδήποτε επιπλέον πληροφορία, μπορείτε να επικοινωνήσετε με την Έφορο Αναρρίχησης και Εκπαίδευσης Ιωάννα Ζαμπακίδη, Τηλ. επικοινωνίας: 6947911943.

Αττική: Υμηττός, Κορυφή Κορακοβούνι (728μ.), Σπήλαια Λιονταριού & Νυχτερίδας, ορυχεία Φυρέ
2026-01-11 08:30 - 17:00
11/1/2026
Αττική: Υμηττός, Κορυφή Κορακοβούνι (728μ.), Σπήλαια Λιονταριού & Νυχτερίδας,
ορυχεία Φυρέ
Συνάντηση στις 08:30 στην Ιερά Μονή Αγίου Ιωάννου του Κυνηγού, απ’ όπου αρχίζει η
πεζοπορία μας. κατευθυνόμαστε προς ορυχεία Φυρέ. Είχαν ξεκινήσει πριν το 40 και ήταν
μεταλλείο μόλυβδου, οι μεταλλωρύχοι έμεναν στο εγκαταλειμμένο, τότε μοναστήρι. Το
1950 λειτούργησε ως σπαστήρας μαρμάρου δεύτερης κατηγορίας μέχρι που σταμάτησε τη
λειτουργία του.
Πεζοπορούμε ανηφορικά μέχρι το «Σπήλαιο νυχτερίδας»! Το σπήλαιο έχει βάθος 130
μέτρα και μικρή είσοδο σε μεγάλη αίθουσα του σπηλαίου και στη συνέχεια, μετά από λίγα
μέτρα, περνάμε ένα μικρότερο άνοιγμα που μας οδηγεί στο στενό σημείο του σπηλαίου με
τους σταλακτίτες που το κάνουν και ξεχωριστό. Συνεχίζουμε από
μονοπάτι και ανεβαίνουμε για κορυφή Κορακοβούνι (728 μ) από κόψη με καταπληκτική
θέα προς όλη την Αττική, Σαλαμίνα, Αίγινα. Κατηφορίζουμε για το «σπήλαιο του
λιονταριού» Αποτελείται από ένα ενιαίο θάλαμο διαστάσεων 50 Χ20 μέτρα περίπου, όπου
υπάρχουν μεγάλοι σχηματισμοί σταλακτιτών κ σταλαγμιτών ο ένας έχει σχήμα ομπρέλας ή
μανιταριού, ενώ ο άλλος αποκαλείται «καμήλα» από το σχήμα του. Πιο βαθιά διακρίνονται
σημεία από ανασκαφές. Είναι γνωστό σύμφωνα με το θρύλο ότι στην αρχαιότητα ζούσε
εκεί ένα λιοντάρι, αποτελούσε πηγή τρόμου στην περιοχή, μέχρι που μαρμάρωσε όταν οι
κάτοικοι ζήτησαν τη βοήθεια του Αγίου Νικολάου, τότε, ένα μαρμάρινο λιοντάρι βρέθηκε
στο ναό του Αγίου Νικολάου στην Κάντζα (Λεοντάρι) μέχρι το Β’ παγκοσμιο πόλεμο. Το
άγαλμα χρονολογούνταν από τον 4ο με 5ο αιώνα π.χ Επιστρέφουμε στη Μονή Ιωάννου
κυνηγού όπου ολοκληρώνεται η πορεία μας (κυκλική). Η διαδρομή κινείται σε μονοπάτια κ
δασικούς χωματόδρομους. Απαραίτητος ο φακός κεφαλής και κράνος για την είσοδο στα
σπήλαια
Ω.Π.: 4 -5, Y.Δ.: 400, Β.Δ.:1+ (10 χλμ)
Συντονίστρια: Φωτεινή Χριστοπούλου

Ετήσια τακτική Γενική Συνέλευση του Ε.Π.Ο.Σ.ΦΥΛΗΣ Τετάρτη 14/1/2026-ΗΜΕΡΗΣΙΑ ΔΙΑΤΑΞΗ
2026-01-14 19:30 - 21:30
Τετάρτη 14/1/2026
Καλούνται τα μέλη να παρευρεθούν στην ετήσια Γενική Συνέλευση, την Τετάρτη 14/1/26 και ώρα 19:30 με απαιτούμενη απαρτία του 50%+1 των οικονομικά τακτοποιημένων μελών του Συλλόγου.
Αν δεν υπάρξει απαρτία, συγκαλείται επαναληπτική Γ.Σ. αυτόματα στις 20:30 μετά πάροδο μίας ώρας από την σύγκληση της πρώτης, συνεδριάζει δε έγκυρα οποιοσδήποτε κι αν είναι ο αριθμός των παρόντων οικονομικά τακτοποιημένων μελών (άρθρο 11ο παρ.7 & 8 του Καταστατικού)
Τόπος και χώρος: Γραφείο του Συλλόγου
Ημερήσιας Διάταξης Γ.Σ. 14/1/2026
1. Εκλογή Προεδρείου της Γενικής Συνέλευσης
2. Διοικητικός Απολογισμός πεπραγμένων του έτους 2025
3. Οικονομικός Απολογισμός έτους 2025
4. Έκθεση Ελεγκτικής Επιτροπής
5. Συζήτηση: έγκριση απολογισμών
6. Απαλλαγή του Δ.Σ. από κάθε ευθύνη
7. Οικονομικός Προϋπολογισμός έτους 2025
8. Συζήτηση: έγκριση προϋπολογισμού
9. Άλλα θέματα

Σεμινάριο Α΄ Βοηθειών.
2026-01-17 09:00 - 2026-01-18 15:00
Σύλλογός μας, σε συνεργασία με τον Ελληνικό Ερυθρό Σταυρό (ΕΕΣ), διοργανώνει Σεμινάριο Α΄ Βοηθειών.
Το εκπαιδευτικό πρόγραμμα «ΠΡΩΤΕΣ ΒΟΗΘΕΙΕΣ ΓΙΑ ΠΟΛΙΤΕΣ» υλοποιείται από πιστοποιημένους Εκπαιδευτές του Τομέα Σαμαρειτών, Διασωστών και Ναυαγοσωστών του ΕΕΣ με ειδικότητα «ΕΚΠΑΙΔΕΥΤΗ ΠΡΩΤΩΝ ΒΟΗΘΕΙΩΝ και CPR/AED» και αποτελείται από τις παρακάτω 5 ενότητες:

ΕΙΣΑΓΩΓΗ – ΒΑΣΙΚΕΣ ΑΡΧΕΣ ΠΡΩΤΩΝ ΒΟΗΘΕΙΩΝ
ΚΑΡΔΙΟΑΝΑΠΝΕΥΣΤΙΚΗ ΑΝΑΖΩΟΓΟΝΗΣΗ
ΑΙΜΟΡΡΑΓΙΕΣ ΚΑΙ ΤΡΑΥΜΑΤΑ
ΕΠΕΙΓΟΝΤΑ ΠΕΡΙΣΤΑΤΙΚΑ
ΑΞΙΟΛΟΓΗΣΗ

Σκοπός είναι οι εκπαιδευόμενοι να είναι σε θέση να προσφέρουν αποτελεσματική βοήθεια με ασφάλεια σε οποιοδήποτε έκτακτο περιστατικό χρειαστεί, μέχρι να έρθουν οι αρμόδιες υπηρεσίες έκτακτης ανάγκης.
Με την επιτυχή ολοκλήρωση του συνόλου του προγράμματος ο εκπαιδευόμενος αποκτά Πιστοποιητικό Εκπαίδευσης, με ισχύ για 3 χρόνια.
Το σεμινάριο έχει διάρκεια 12 ώρες (2 ημέρες) και μπορείτε να επιλέξετε μία από τις παρακάτω ομάδες:
1) 10 και 11 Ιανουαρίου 2026, 09:00-15:00 (15 άτομα)
2) 17 και 18 Ιανουαρίου 2026, 09:00-15:00 (10 άτομα)
Το κόστος συμμετοχής για τα μέλη μας είναι σαράντα ευρώ (40€), έναντι αρχικής τιμής 50€.
Τα μαθήματα θα γίνουν στο κτίριο του ΕΕΣ επί της Γ΄ Σεπτεμβρίου 21, Ομόνοια.
Οι ενδιαφερόμενοι μπορούν να δηλώσουν συμμετοχή απαντώντας σε αυτό το email eposfilis@gmail.com και κοινοποίηση στο zampakidi@gmail.com, αναφέροντας την ημ/νία του σεμιναρίου που επιλέγετε. Θα τηρηθεί σειρά προτεραιότητας.
Για οποιαδήποτε επιπλέον πληροφορία, μπορείτε να επικοινωνήσετε με την Έφορο Αναρρίχησης και Εκπαίδευσης Ιωάννα Ζαμπακίδη, Τηλ. επικοινωνίας: 6947911943.

Κιθαιρώνας (1.409μ.), από Ερυθρές (διάσχιση). Αρχαιολογικό μουσείο Θήβας. Κοπή πρωτοχρονιάτικης πίτας. Παρουσίαση φωτογραφιών από την εξόρμηση στην Σοκότρα (Υεμένη). Βραβεύσεις ορειβατών, αθλητών, αναρριχητών και εθελοντών
2026-01-18 07:00 - 17:00
18/1/26
Κιθαιρώνας (1.409μ.), από Ερυθρές (διάσχιση). Αρχαιολογικό μουσείο Θήβας. Κοπή πρωτοχρονιάτικης πίτας. Παρουσίαση φωτογραφιών από την εξόρμηση στην Σοκότρα (Υεμένη). Βραβεύσεις ορειβατών, αθλητών, αναρριχητών και εθελοντών
Το νέο Αρχαιολογικό Μουσείο Θηβών είναι από τα σημαντικότερα σύγχρονα αρχαιολογικά μουσεία στην Ελλάδα, καθώς μερικές από τις συλλογές που περιλαμβάνει είναι σπάνιες ή μοναδικές στο είδος τους. Τα εκθέματά του προέρχονται από ανασκαφές στη Βοιωτία και καλύπτουν χρονολογικά τον πολιτισμό της περιοχής από τα παλαιολιθικά χρόνια έως τους μεταβυζαντινούς χρόνους.
*Η εύκολη πορεία προτείνεται για αρχαρίους
Αναχώρηση 07:00 για τη Θήβα όπου επίσκεψη της πεζοπορικής ομάδας στο Αρχαιολογικό μουσείο και συνέχιση της ορειβατικής ομάδας οδικώς μέχρι τις Ερυθρές όπου θα αποβιβαστούν για την πεζοπορία.
Εύκολη πορεία: Μετά την επίσκεψη στο αρχαιολογικό μουσείο θα μετακινηθούμε οδικώς για τις Ερυθρές (390μ.) απ’ όπου θα αρχίσει η πεζοπορία μας, από καλά σημαδοτημένο μονοπάτι. Ανηφορίζοντας το μονοπάτι κινείται σε όμορφο ελατόδασος μέχρι το καταφύγιο του Κιθαιρώνα (1.090μ.) Ω.Π.: 2-3, Υ.Δ.: 700, Β.Δ.: 1
Δύσκολη πορεία: Από τις Ερυθρές (390μ.) αρχίζει η πεζοπορία μας μέχρι το καταφύγιο και συνεχίζεται η ανάβασή μας δυτικά προς τις Τρεις Κορυφές (1.358μ.) και μετά στην κορυφή Προφήτης Ηλίας ή Ελατιάς (1.409 μ.) και επιστροφή μέχρι το διάσελο στο καταφύγιο (1.090μ.) Ω.Π.: 5,30-6, Υ.Δ.: 1020, Β.Δ.: 2 (ή 6 με χιόνι).
Στο καταφύγιο θα ακολουθήσει παρουσίαση φωτογραφιών από το ταξίδι του Συλλόγου στο νησί Σοκότρα της Υεμένης. Κοπή της πίτας του συλλόγου και επιβραβεύσεις ορειβατών, αναρριχητών, πυροφυλάκων και αθλητών του συλλόγου. Αναχώρηση με το πούλμαν από το καταφύγιο εκτός εάν υπάρχει χιόνι, οπότε κατάβαση πεζοπορώντας στην βρύση της Τσίας πάνω από το χωριό Βίλια. Φαγητό σε ταβέρνα των Βιλίων.
Συντονιστής δύσκολης πορείας: Νίκος Μητρόπουλος
Συντονιστής εύκολης πορείας: Γρηγόρης Γρηγοράκης

5ος Διασυλλογικός Αγώνας – “Ερμής Θεοχαρόπουλος” Αγώνας – Boulder
2026-01-24 08:00 - 17:00
5ος Διασυλλογικός Αγώνας – “Ερμής Θεοχαρόπουλος” Αγώνας – Boulder
ΔΙΟΡΓΑΝΩΣΗ: Ε.Π.Ο.Σ. ΦΥΛΗΣ, Ε.Ο.Σ ΑΧΑΡΝΩΝ καΙ Π.Ο.Σ. ΠΕΤΡΟΥΠΟΛΗΣ
Σύμφωνα με το αγωνιστικό πρόγραμμα της Ε.Ο.Ο.Α., προκηρύσσεται ο
5ος ΔΙασυλλογΙκός Αγώνας Boulder.
1. ΤΟΠΟΣ – ΗΜΕΡΟΜΗΝΙΑ ΔΙΕΞΑΓΩΓΗΣ
A΄ Αγώνας Σάββατο 24/01/2026: Αναρριχητική Πίστα Ε.Π.Ο.Σ. Φυλής, (διεύθυνση Ικτίνου 3 & Προμηθέως, ΦΥΛΗ 13344)
ΚΑΤΗΓΟΡΙΕΣ ΑΘΛΗΤΩΝ
Σάββατο 24/01/2026 (πρωί 8:30) οΙ Κατηγορίες:
Παμπαίδες/Παγκορασίδες Δ (2018-2019)
Παμπαίδες/Παγκορασίδες Γ (2016-2017)
Παμπαίδες/Παγκορασίδες Β (2014-2015)
Παμπαίδες/Παγκορασίδες Α (2012-2013)
Παίδες;/Κορασίδες (2010-2011)
Έφηβοι/Νεανίδες (2008-2009)
Τόπος Διεξαγωγής: Αναρριχητική Πίστα Ε.Π.Ο.Σ. Φυλής, (διεύθυνση Ικτίνου 3 & Προμηθέως, ΦΥΛΗ)
 Ελάχιστος αριθμός αθλητών ανά κατηγορία τρεις (3) αθλητές.
 ΔΙΚΑΙΩΜΑ ΣΥΜΜΕΤΟΧΗΣ
Δικαίωμα συμμετοχής έχουν όλοι οι αθλητές των συλλόγων με θεωρημένη κάρτα υγείας για το τρέχον έτος
2026 ή η ημερομηνία λήξης του ΔΕΛΤΙΟΥ ΥΓΕΙΑΣ να είναι μεταγενέστερη της 24/1/2026
 ΔΗΛΩΣΕΙΣ ΣΥΜΜΕΤΟΧΗΣ
Η δήλωση συμμετοχής γίνεται στον παρακάτω σύνδεσμο:
https://forms.gle/Pz9J37fqQBV5iefFA
Δηλώσεις συμμετοχής για τον Αγώνα υποβάλλονται αυστηρά έως την Τρίτη 20/01/2026 και ώρα 24:00
Σύνδεσμος για έλεγχο στοιχείων και μετάδοση αποτελεσμάτων κατά την διάρκεια του αγώνα:
https://docs.google.com/spreadsheets/d/e/2PACX-1vSNm52dJ8pnSKj7Jg6gaBKMpZNbe4Uz1jZZMll75nwhL4g_AW05YRnpc9hw0giEwiByi7EcLbG5jjyS/pubhtml
Οι αρχηγοί των συμμετεχόντων Σωματείων υποχρεούνται να προσκομίσουν στη Γραμματεία των αγώνων και ώρα 08.30 π.μ. το Σάββατο 24/1/26 λίστα με τους αθλητές που έχουν δηλώσει συμμετοχή και τις κάρτες υγείας των αθλητών. Οι κάρτες υγείας των αθλητών πρέπει να είναι θεωρημένες από γιατρό καρδιολόγο για
το 2026 διαφορετικά οι αθλητές θα αποκλείονται από τον αγώνα και δεν θα επιτραπεί η συμμετοχή τους.
 ΣΥΣΚΕΨΗ ΑΡΧΗΓΩΝ
Η σύσκεψη των αρχηγών θα πραγματοποιηθεί με τηλεδιάσκεψη την Πέμπτη 22/01/2026 και ώρα 14:30. Περισσότερες λεπτομέρειες θα δοθούν έγκαιρα. Όλοι οι σύλλογοι πρέπει να στείλουν τα όνομα και το email ενός τακτικού και ενός αναπληρωματικού στελέχους έως τις 21/01/2026 ώστε να τους σταλθεί ο ηλεκτρονικός σύνδεσμος συμμετοχής στην τηλεδιάσκεψη. Τα email συμμετοχής στην τηλεδΙάσκεψη, παρακαλούμε να σταλούν στο email zoipapaefthimiou@outlook.com . Σωματεία που δεν θα συμμετάσχουν στη σύσκεψη, υποχρεούνται να δεχθούν τις αποφάσεις της σύσκεψης.
 ΣΥΝΔΡΟΜΗ ΣΥΜΜΕΤΟΧΗΣ ΣΤΟΝ ΑΓΏΝΑ
Η συνδρομή συμμετοχής στον Αγώνα Boulder του Σάββατο 24/01/2026 είναΙ γΙα κάθε αθλητή 15€
σύμφωνα με το εγκύκλιο έγγραφο της ΕΟΟΑ του Ιανουαρίου 2025.
Παρακαλείται ο κάθε αρχηγός Σωματείου, μαζί με τα δελτία υγείας αθλητών να προσκομίσει στη Γραμματεία του αγώνα και το συνολικό αντίτιμο συνδρομών για όλους τους αθλητές του, γιατί θα εκδίδεται μια απόδειξη για το σύνολο των αθλητών ανά αθλητικό σωματείο.
8. ΒΡΑΒΕΥΣΗ ΑΘΛΗΤΩΝ καΙ ΣΥΛΛΟΓΩΝ
Σε όλους τους αθλητές θα απονεμηθούν αναμνηστΙκά δΙπλώματα. Στους τρεΙς πρώτους κάθε κατηγορίας θα δοθούν μετάλλΙα (χρυσό, αργυρό, χάλκινο)
Θα ανακοινωθούν αποτελέσματα βαθμολογίας για τους αθλητές και τους Συλλόγους. Ο τρόπος υπολογισμού για τις βαθμολογίες των Συλλόγων και των αθλητών γίνεται όπως και στους Αγώνες Κυπέλλου και ισχύουν τα εξής:
 Σε κάθε κατηγορία υπολογίζονται οι τρεις καλύτεροι αθλητές από κάθε Σύλλογο. Αν έχει 4, 5 ή και παραπάνω αθλητές σε μία κατηγορία μόνο οι τρεις καλύτεροι δίνουν βαθμολογία στον Σύλλογο.
 Σε ισοπαλίες προσθέτονται οι βαθμοί στη σειρά και διαιρούνται με τον αριθμό των αθλητών που ισοβαθμούν. Γι ΄ αυτό μπορεί να προκύπτουν δεκαδικά.
 Το Πρόγραμμα των αγώνων θα ανακοινωθεί άμεσα μετά την σύσκεψη των αρχηγών των Συλλόγων της 22/1/26 λαμβάνοντας υπόψη καΙ τΙς συμμετοχές.
Χορηγοί οΙ ΟποίοΙ θα υποστηρίξουν τους αθλητές του αγώνα είναι οι εταιρείες Polo. Freerider, Climbing holds με δώρα: 2 αναρριχητικά σχοινιά, κράνος, και πολλά άλλα δωράκια.
Τους ευχαριστούμε πολύ για τη συμβολή τους !!!

Κεντρική Πάρνηθα: Καζίνο – Φλαμπούρι - Πηγή Κυράς - Πυροφυλάκιο ΕΔΑΣΑ στη Σκίπιζα - Μπάφι - Καζίνο.
2026-01-25 08:30 - 17:00
25/1
Κεντρική Πάρνηθα: Καζίνο – Φλαμπούρι – Πηγή Κυράς – Πυροφυλάκιο ΕΔΑΣΑ στη Σκίπιζα – Μπάφι – Καζίνο.
Μια κυκλική διαδρομή στην καρδιά της Πάρνηθας.
Συνάντηση στο πάρκινγκ του τελεφερίκ της Πάρνηθας στις 08:15 αυστηρά για να αναχωρήσουμε με το βαγόνι των 08:30
Η πεζοπορία μας ξεκινά από το Καζίνο. Κατευθυνόμαστε προς το καταφύγιο Φλαμπούρι (1.149 μ. ) όπου και η πρώτη στάση μας. Στη συνέχεια κατηφορίζουμε προς την πηγή Κυρά (1.092 μ.). Μετά μέσω του μονοπατιού Ο22 ανηφορίζουμε για το Πυροφυλάκιο του ΕΔΑΣΑ στην Σκίπιζα όπου θα απολαύσουμε την πανοραμική θέα. Το πυροφυλάκειο της Σκίπιζας βρίσκεται στην ομώνυμη θέση σε υψόμετρο 1270 μέτρων στη ΒΔ πλευρά της Πάρνηθας. (“Σκίπιζα” στην αρβανίτικη διάλεκτο σημαίνει “αετοφωλιά”). Παίρνουμε το κατηφορικό μονοπάτι της επιστροφής προς Μπάφι και συνεχίζουμε προς το σημείο εκκίνησης. Το μεγαλύτερο μέρος της διαδρομής κινείται μέσα σε πυκνό δάσος πεύκων και ελάτης.
Ω.Π.: 5.30-6, Υ.Δ.: 600, Β.Δ.: 1+ )16χλμ.)
Συντονίστρια: Χρυσάνθη Γεωργούλη

Παναχαϊκό Όρος: Άνω Καστρίτσι –λίμνη Πασχαλιάνων
2026-02-01 07:00 - 19:00
01/2
Παναχαϊκό Όρος: Άνω Καστρίτσι –λίμνη Πασχαλιάνων
Αναχώρηση 07:00 για το ‘Ανω Καστρίτσι με το φυσικό του κάστρο.
Η διαδρομή ξεκινά από την πλατεία του χωριού, σε υψόμετρο 470 μ., και αρχικά κατευθύνεται προς τη θέση Νερομάνα. Από εκεί, μέσω ενός σύντομου χωματόδρομου, φτάνουμε στην αρχή του μονοπατιού.
Το μονοπάτι διασχίζει το δάσος των χειμάρρων Σελεμνού και Χάραδρου, οι οποίοι σχηματίζουν μικρούς καταρράκτες που συνοδεύουν ένα μικρό τμήμα της διαδρομής. Στην αρχή η κλίση είναι έντονα ανηφορική, όμως σταδιακά γίνεται πιο ήπια όσο προχωρά η πορεία.
Η λιμνούλα των Πασχαλιάνων (1170μ), παρά το μικρό της μέγεθος, προσφέρει ένα εντυπωσιακό θέαμα. Αποτελεί τη νοτιότερη αλπική λίμνη της Ελλάδας και φιλοξενεί αλπικούς τρίτωνες, προσδίδοντας ιδιαίτερη οικολογική αξία στην περιοχή.
Η επιστροφή θα γίνει στο μεγαλύτερο μέρος της από το ίδιο μονοπάτι κάνοντας μια μικρή παράκαμψη για να επισκεφτούμε το εκκλησάκι του Αγ. Ανδρέα που προσφέρει πανοραμική θέα στον Κορινθιακό και τα βουνά της Στερεάς Ελλάδας. Τέλος θα ακολουθήσει φαγητό σε ταβέρνα του Άνω Καστριτσίου. Ω.Π. ~5, ΥΔ: 750μ, ΒΔ:1+
Συντονιστές: Παναγιώτης Kόρμπος & Δημήτρης Κόρμπος

Ευαισθητοποίηση για τον κίνδυνο χιονοστιβάδας
2026-02-05 19:30 - 22:00
Avalanche Awareness. (Ευαισθητοποίηση για τον κίνδυνο χιονοστιβάδας)
Νίκος Λαζανάς
Οδηγός Βουνού, Εκπαιδευτής ασφαλείας χιονιού και χιονοστιβάδων της ΑΝΕΝΑ και
μέλος της Mountain Safety info.
Προλογίζει ο Γ.Βουτυρόπουλος, Οδηγός βουνού, Εκπαιδευτής Ε.Ο.Ο.Α.
Χώρος: Ε.Π.Ο.Σ.ΦΥΛΗΣ, Ικτίνου 3 & Προμηθέως ΦΥΛΗ 13344 (με τα πόδια,
300μ.από την έξοδο 6 της Αττικής οδού)
Χρόνος: Πέμπτη 5 Φεβρουαρίου 2026 ώρα 19:30
After: Αναμένεται ενημέρωση

Ψυρρή: η γειτονιά των ηρώων. ΠΟΛΙΤΙΣΤΙΚΕΣ ΔΙΑΔΡΟΜΕΣ
2026-02-07 10:30 - 17:00
7/2 ΄Σάββατο
Ψυρρή: η γειτονιά των ηρώων. ΠΟΛΙΤΙΣΤΙΚΕΣ ΔΙΑΔΡΟΜΕΣ
Η Άρτεμις Σκουμπουρδή συγγραφέας, του ομώνυμου βιβλίου, ξεναγεί με τον γλαφυρό της λόγο τα μέλη και τους φίλους του Ε.Π.Ο.Σ. Φυλής.

Πλατεία Ηρώων, στέκι κάποτε των μόρτηδων και κουτσαβάκηδων, το παλαιό Κακουργιοδικείο, το σπίτι της «κόρης των Αθηνών» της ποιητικής μούσας του Λόρδου Βύρωνα, οι εκκλησίες του Ψυρρή όπως ο Αη Γιάννης της Κολώνας και πολλά άλλα θα μας μεταφέρουν σε μια άλλη εποχή.

Συνάντηση: ώρα 10:30 στην είσοδο του σταθμού «Μοναστηράκι» στην οδό Αθηνάς
Συντονιστής: Μέλος του Δ.Σ.

Βιογραφικό:
Η Άρτεμις Σκουμπουρδή γεννήθηκε στην Κάλυμνο το 1953 και μεγάλωσε στην Αθήνα. Σπούδασε στην Αθήνα (ξεναγός) και στη Μαδρίτη (ιστορικός της τέχνης). Από το 1982 συνεργάζεται με το Πνευματικό Κέντρο του Δήμου Αθηναίων σε ξεναγήσεις, διαλέξεις και συγγραφή ιστορικών βιβλίων-λευκωμάτων για την Αθήνα. Παράλληλα ασχολείται με την ιστορική και λαογραφική μελέτη της παλαιάς Αθήνας.Διδάσκει τα αθηναϊκά θέματα στη Σχολή Ξεναγών και δίνει σχετικές διαλέξεις σε πολιτιστικούς Συλλόγους.
Από το 1987 επιμελείται και παρουσιάζει ραδιοφωνικές και τηλεοπτικές εκπομπές αρχαιολογικού περιεχομένου, καθώς επίσης, εκπομπές ιστορικού και λαογραφικού περιεχομένου. Εργάζεται ως επιστημονικός Σύμβουλος σε τηλεοπτικές εκπομπές (ΕΡΤ) ιστορικών και λαογραφικών θεμάτων για τηνπαλαιά Αθήνα. “Αθηναιογραφεί” σε εφημερίδες και περιοδικά. Ξεναγεί, μελετά, ερευνά, γράφει καιλατρεύει διά βίου τη μαγική πόλη, την Αθήνα.

Αρκαδία: Ελάτη-Βυτίνα-Νυμφάσια (διάσχιση)
2026-02-08
08 Φεβρουαρίου
Αρκαδία: Ελάτη-Βυτίνα-Νυμφάσια (διάσχιση)
Αναχώρηση στις 07:00 για την Ελάτη (υψ. 1.200 μ.), από όπου ξεκινά η πεζοπορία μας, αρχικά με κατηφορική πορεία, ακολουθώντας άλλοτε καλντερίμι και άλλοτε μονοπάτι. Πρώτος μας σταθμός είναι οι Πηγές Πυργακίου, από τις οποίες υδρεύεται η Βυτίνα. Συνεχίζοντας, φτάνουμε στην πετρόχτιστη Βρύση Μακρινού. Διασχίζουμε για λίγο τον ασφαλτοστρωμένο δρόμο Βυτίνας–Δημητσάνας και στη συνέχεια περνάμε ένα ρυάκι, για να συνεχίσουμε σε παλιό μουλαρόδρομο. Αυτό το τμήμα της διαδρομής θεωρείται από τα ομορφότερα, καθώς κινείται μέσα σε πλούσια βλάστηση με πλατάνια, ενώ συναντάμε και ερείπια τριών παλιών νερόμυλων. Μετά το ξύλινο γεφυράκι, αρχίζουμε ανάβαση προς τη βρύση Αρτότση και κατόπιν ακολουθούμε δρομάκια που μας οδηγούν στη Βυτίνα – ένα γραφικό, πετρόχτιστο χωριό. Συνεχίζοντας την πορεία μας με ήπια ανάβαση, διασχίζουμε την παλιά Βυτίνα και περνάμε από την τοποθεσία Μαύρα Λιθάρια. Η διαδρομή συνεχίζει μέσα από ένα μικρό, εντυπωσιακό φαράγγι και από εκεί κατηφορίζουμε προς το γεφύρι της Τζαβάραινας. Η πεζοπορία ολοκληρώνεται στο χωριό Νυμφασία (υψ. 840 μ.). (διάσχιση). Ω.Π.: 4,5-5, Υ.Δ.: -560+260, Β.Δ.: 1 (14,1χλμ.)
Συντονιστής : Δ. Ρούσσης

ΠΑΝΕΛΛΗΝΙΑ ΧΕΙΜΕΡΙΝΗ ΑΝΑΡΡΙΧΗΤΙΚΗ ΣΥΝΑΝΤΗΣΗ 2026
2026-02-14 08:00 - 2026-02-15 17:00
14-15 ΦΕΒΡΟΥΑΡΙΟΥ 26
ΠΑΝΕΛΛΗΝΙΑ ΧΕΙΜΕΡΙΝΗ ΑΝΑΡΡΙΧΗΤΙΚΗ ΣΥΝΑΝΤΗΣΗ ΒΑΡΔΟΥΣΙΑ

15/2/2026 Λιγνιτωρυχεία Ραφήνας - Πολυβολείο Ραφήνας.
2026-02-15 09:30 - 17:00
15/2/2026
Λιγνιτωρυχεία Ραφήνας – Πολυβολείο Ραφήνας.
Μια δράση για τις άγνωστες ιστορικές γωνιές της νεότερη ιστορίας της Ραφήνας Αττικής
Η εκδήλωση πραγματοποιείται σε συνεργασία με τον Σύλλογο «Φίλοι του Αρχαιολογικού Μουσείου του Μαραθώνα»
θα επισκεφτούμε γνωρίζοντας ενδιαφέρουσες πτυχές της τοπικής ιστορίας : Τα παλιά λιγνιτωρυχεία Ραφήνας (Διασταύρωση Ραφήνας), ένα τμήμα της διαδρομής του πρώτου σύγχρονου μαραθωνίου με τη γέφυρα την οποία είχε περάσει ο Γρηγόρης Λαμπράκης αλλά και το γερμανικό πολυβολείο της Ραφήνας, ιστορικά τοπόσημα της περιοχής.
Σε αυτή την περιήγηση θα μας συνοδεύσει ο κ. Δημήτρης Μακρής, ηλεκτρονικός, εποχικός εργαζόμενος στα λιγνιτωρυχεία και ερευνητής της τοπικής Ιστορίας. Στη συνέχεια μαζί με τον κ.Μακρή θα κατεβούμε στις υπόγειες σήραγγες του πολυβολείου, 15μ. κάτω από την επιφάνεια του εδάφους όπου υπάρχουν κοιτώνες, γραφεία, ιατρείο και άλλα, της περιόδου του Β’ παγκοσμίου πολέμου.

Σημείο συνάντησης με Ι.Χ.: Στις 09:30 το πρωί στο πάρκινγκ στην αρχή της οδού Οδυσσέα Ελύτη, δεξιά μετά το ΕΠΑΛ Ραφήνας, απέναντι από τον Ιερό Ναό Αναλήψεως.
Εξοπλισμός: Σακίδιο ημέρας, πεζοπορικά μποτάκια, μπατόν. Δεν συνιστάται η συμμετοχή ατόμων με κλειστοφοβία.
Απαραίτητη η δήλωση συμμετοχής στο τηλέφωνο του Συλλόγου.

12 Δεκεμβρίου 1949

Κίσσαβος, κορυφή «Κώστας Παλαμώτης» (1.978μ.), Φαράγγι Καλυψούς, διασχίσεις, Αμπελάκια. Τύρναβος με «Μπουρανί» και αποκριάτικα δρώμενα
2026-02-20 08:00 - 2026-02-23 17:00
20-23/2/26
Κίσσαβος, κορυφή «Κώστας Παλαμώτης» (1.978μ.), Φαράγγι Καλυψούς,
διασχίσεις, Αμπελάκια. Τύρναβος με «Μπουρανί» και αποκριάτικα δρώμενα
Παρασκευή: Αναχώρηση 16:30 για το καταφύγιο του Κισσάβου (1.604μ.) στη θέση
Κάναλος όπου όλες οι διανυκτερεύσεις
Σάββατο :
Δύσκολη διαδρομή: Μεταφορά με το πούλμαν στο χωριό Σπηλιά (800μ.) όπου και
αρχίζει η πεζοπορία μας από το κέντρο του χωριού ακολουθώντας μονοπάτι κι
ανηφορίζοντας τη ράχη ανατολικά του χωριού προς την Συναχόβρυση. Δεν υπάρχει
σήμανση αλλά το μονοπάτι σε γενικές γραμμές είναι ευδιάκριτο. Στη συνέχεια,
φθάνουμε στη βάση του κώνου του Κισσάβου στη θέση Τράπεζος. Από εκεί
ανεβαίνουμε τον κώνο της κορυφής ακολουθώντας τα σημάδια του μονοπατιού Ο2,
το οποίο έρχεται από το χωριό Ανατολή. Φθάνοντας στην κορυφή «Κώστας
Παλαμώτης» του Κισσάβου, όπου και το εκκλησάκι του Προφήτη Ηλία,
απολαμβάνουμε τη θέα προς τον Όλυμπο, το Θερμαϊκό κόλπο, το Πήλιο και τις
Βόρειες Σποράδες. Στη συνέχεια, κατηφορίζουμε προς το καταφύγιο του Κισσάβου
στη θέση Κάναλος, όπου και το τέλος της πορείας. Ω.Π.: 6, Υ.Δ.: +1180 – 375, Β.Δ.: 2
ή 5 με χιόνι οπότε και είναι απαραίτητος ο χειμερινός εξοπλισμός.
Εύκολη διαδρομή : Μεταφορά οδικώς στον παραθαλάσσιο οικισμό Κόκκινο Νερό
Μελιβοίας Λάρισας στους ανατολικούς πρόποδες του Κισσάβου. Από εκεί
πεζοπορία στο φαράγγι της Καλυψούς με την πυκνή βλάστηση, τρεχούμενα νερά
που σχηματίζουν βάθρες και κλιμακωτούς καταρράκτες να συνθέτουν ένα υπέροχο
τοπίο. Ο κύριος καταρράκτης, ξεπερνάει τα 70 μέτρα (είναι ένας από τους
ψηλότερους της Ελλάδας) και σχηματίζει μια καταγάλανη όμορφη λίμνη. Ω.Π.:
3.30-4 Υ.Δ.: 495, Β.Δ.: 1+ (9,5χλμ.) Στην περιοχή θα δούμε το “μυστικό πέτρινο”
γεφύρι της Παπαρίζαινας, το οποίο χρονολογείται πιθανότατα από τους
Βυζαντινούς χρόνους και τις ιαματικές πηγές του Κόκκινου νερού με τις
αλλεπάλληλες γούρνες.
Κυριακή :
Κοινή πορεία: Σπηλιά – Ανατολή- Μεταξοχώρι
Από το χωριό Σπηλιά (800μ.) ακολουθούμε ανηφορικό μονοπάτι μέχρι τα 1535μ.
στην κορυφή με το κολωνάκι. Συνεχίζουμε κατηφορικά πλέον προς το χωριό
Ανατολή (940μ.) και η διαδρομή μας ολοκληρώνεται μέχρι το χωριό Μεταξοχώρι
(220μ.) με την παραδοσιακή αρχιτεκτονική, που αναπτύχθηκε κι ευημέρησε από την
καλλιέργεια του μεταξιού στο παρελθόν Ω.Π.: 6.30-7, Υ.Δ.: +735 -1315, Β.Δ.: 2
(19χλμ.)
Προαιρετική επίσκεψη στην Ιερά Μονή Τιμίου Προδρόμου, Ανατολής, μοναστήρι με
τράπεζα σπόρων και άλλες πρωτοποριακές ενασχολήσεις που οι μοναχές
επιδίδονται παράγοντας κτηνοτροφικά και βιολογικά προϊόντα.
Καθαρή Δευτέρα: Καταφύγιο (1.604μ.) – Σπηλιά (800μ.) Προαιρετική κατάβαση
από μονοπάτι σε αλπικό πεδίο μέχρι το χωριό Σπηλιά. Ω.Π.: 2, Υ.Δ.: -804, Β.Δ.: 1
(5,5χλμ) ή σύντομη επίσκεψη στο παραδοσιακό χωριό Αμπελάκια χτισμένο στις ΒΔ
πλαγιές του Κισσάβου, όπου ήκμασε ο Συνεταιρισμός εμπόρων, τεχνιτών και
εργατών παρασκευής κόκκινων νημάτων στα τέλη του 18ου και στις αρχές του
19ου αιώνα. Αποτέλεσε την πρώτη και καλύτερη συνεταιριστική οργάνωση στην
Ελλάδα επί Τουρκοκρατίας και λόγος που το γραφικό χωριό γνώρισε μεγάλη
ακμή.
Στη συνέχεια θα επισκεφτούμε τον Τύρναβο όπου γιορτάζεται το σατυρικό έθιμο
του «Μπουρανί», μια γιορτή με αθυροστομία, φαλικά σύμβολα και παραδοσιακούς
χορούς που κορυφώνεται με το ψήσιμο του «Μπουρανί» δίπλα στον ποταμό
Τιταρήσιο. Τολμηρά αποκριάτικα έθιμα με σάτιρα αναβιώνοντας αρχαίες γονιμικές
τελετές
Συντονιστές: Φιλιώ Μαλτέζου και Δημήτρης Ρούσσης

1/3 Μαίναλο: Λεβίδι – Αλωνίσταινα (διάσχιση)
2026-03-01 07:00 - 17:00
1/3
Μαίναλο: Λεβίδι – Αλωνίσταινα (διάσχιση)
Αναχώρηση στις 07:00 για Λεβίδι Αρκαδίας (900μ.). Έναρξη πορείας σε σηματοδοτημένο μονοπάτι μέσα σε δάσος κωνοφόρων μέχρι το καταφύγιο του ΕΟΣ Τρίπολης όπου και διάλειμμα. Συνέχεια της πορείας με ελαφριά ανηφορική πορεία μέχρι την θέση Ξερακιά και από εκεί αρχίζει η κατάβαση στην Αλωνίσταινα (1.220μ.), διάσχιση .Ω.Π.:7, Υ.Δ.: +900 -700, Β.Δ.: 2 (13χλμ)
Συντονιστής: Κωνσταντίνος Κατσούλης

Παναιτωλικό: Κορυφή Κατελάνος (1,924μ.), Κόκα (1.691μ.), Βγένας (1.737μ.), – Γιόρλας (1.600μ.). Αράκυνθος: Άγιος Νικόλαος Κρεμαστός. Μεσολόγγι. Λιμνοθάλασσα, νήσος Τουρλίδα & Μουσείο αλατιού. Νησάκια Βασιλάδι και Κλείσοβα
2026-03-06 16:30 - 2026-03-08 21:00
6-8/3
Παναιτωλικό: Κορυφή Κατελάνος (1,924μ.), Κόκα (1.691μ.), Βγένας (1.737μ.), – Γιόρλας
(1.600μ.). Αράκυνθος: Άγιος Νικόλαος Κρεμαστός. Μεσολόγγι. Λιμνοθάλασσα, νήσος
Τουρλίδα & Μουσείο αλατιού. Νησάκια Βασιλάδι και Κλείσοβα
Παρασκευή: Αναχώρηση 16:30 για το χωριό Περιστέρα (760μ.) και νυχτερινή πορεία με
φακούς κεφαλής μέχρι το καταφύγιο του Παναιτωλικού (1.160μ.), Ω.Π.: 1.30, Υ.Δ.: 400,
Β.Δ.: 1 Τα σακίδια θα μεταφερθούν με αγροτικό όχημα.
Σάββατο: Δύσκολη πορεία: Ξεκινάμε από το καταφύγιο Παναιτωλικού (1,160μ.) ανηφορικό
μονοπάτι μέσα στα έλατα μέχρι κορυφή Κόκα (1.691μ.) η θέα προς την λίμνη Τριχωνίδα
μαγευτική! Τραβερσάρουμε δεξιά της κορυφογραμμής Κόκας για κορυφογραμμή Ζυγού ή
Βγένας (1.737μ.) Συνεχίζουμε για διάσελο Ζυγού – Γιόρλας (1.600μ.) Ανηφορίζουμε την
ανήλιαγη βορειοδυτική πλευρά την Γιόρλας (1.,820) να μας οδηγήσει στο διάσελο
Κατελάνου. Ανεβαίνουμε την τελική ανηφόρα για την κορυφή Κατελάνο (1.924μ.), την
υψηλότερη κορυφή του Παναιτωλικού.
Απολαμβάνουμε τη θέα προς Κριμνίτσα, Χελιδόνα, Καλιακούδα, Σκόλλις (Σαντομέρι)
λίμνη Κρεμαστών. Επιστρέφουμε από την ίδια διαδρομή Ω.Π.: 8-9, Υ.Δ.: συνολική 1060,
Β.Δ.: 2 (5 με χιόνι) (13,50χλμ.) Συνιστάται χειμερινός εξοπλισμός (κραμπόν, πιολέ)
Εύκολη πορεία: Από το καταφύγιο του Παναιτωλικού (1.160μ.) μέχρι την κορυφή Κόκκα
(1.691μ.) κι αφού απολαύσουμε τη θέα επιστροφή από τα ίδια Ω.Π.: 4-5 (αναλόγως τη
χιόνωση) , Υ.Δ.: 530, Β.Δ.: 1+
Κυριακή: Πεζοπορία κατάβασης από το καταφύγιο προς το χωριό Περιστέρα (περίπου 1
ώρα) και μεταφορά οδικώς στην περιοχή του Αράκυνθου στη θέση Κάτω Ελληνικά (πρώην
Κάτω Αμπέλια) (560μ.) απ’ όπου αρχίζουμε την πεζοπορία μας για 20 λεπτά σε
χωματόδρομο και στη συνέχεια σε μονοπάτι με θέα τη λιμνοθάλασσα του Αιτωλικού
μέχρι το φωλιασμένο σε ψηλό βράχο μοναστήρι, κυριολεκτικά μετέωρο στο κενό, του Αγίου
Νικολάου του Κρεμαστού (480μ.) . Η σπηλαιώδης Μονή βρίσκεται χτισμένη στη ΝΔ πλαγιά
του όρους Αράκυνθος σε σπήλαια πάνω σε απόκρυμνη χαράδρα και το καθολικό του ναού
βρίσκεται στη μεγαλύτερη από τις σπηλιές. Υπάρχουν αγιογραφίες «καπαδοκικής»
τεχνοτροπίας που χρονολογούνται τον 10 ο – 11 ο αι. και ιδρυτής της Μονής θεωρείται ο
Νίκανδρος το 990μ.Χ. Σε απόσταση 5 λεπτών από το μοναστήρι θα δούμε μεγάλο
καταρράκτη. Η διάσχισή μας θα ολοκληρωθεί κατηφορίζοντας από μονοπάτι στο χωριό
Κεφαλόβρυσο (15μ.υψόμετρο) (διάσχιση) Ω.Π.: 3, Υ.Δ.: -540, Β.Δ.: 1+ (8,5χλμ.)
Μεταφορά οδικώς στην Ιερή Πόλη του Μεσολογγίου. Περιήγηση στην πόλη των Ελεύθερων
πολιορκημένων, με επίσκεψη στο νησάκι Τουρλίδα της λιμνοθάλασσας όπου και το
μουσείο αλατιού ή επίσκεψη με πλοιάριο στα νησάκια Βασιλάδι και Κλείσοβα
όπου και το ιστορικό εκκλησάκι της Αγίας Τριάδας, αναλόγως του ελέυθερου χρόνου.
Συντονιστές Δύσκολης πορείας: Κώστας Κατσούλης & Νίκος Λούρας
Συντονιστές Εύκολης πορείας: Άγγελος Χριστοδουλάκης & Φωτεινή Χριστοπούλου
